ΣΧΟΛΙΚΕΣ ΔΡΑΣΤΗΡΙΟΤΗΤΕΣ ΔΙΕΥΘΥΝΣΗΣ Β΄/ΘΜΙΑΣ ΕΚΠ/ΣΗΣ Ν. ΛΑΡΙΣΑΣ: 7ο Γυμνάσιο Λάρισας: "Πέτρινοι Φάροι – Μνημεία Πολιτισμού"\n7ο Γυμνάσιο Λάρισας: "Πέτρινοι Φάροι – Μνημεία Πολιτισμού"\nΣυντονίστρια Εκπαιδευτικός: Χουρμουζιάδου Δέσποινα\nΠαιδαγωγική Ομάδα: Βαϊόπουλος Αθανάσιος, Καστώρη Ελένη\n.....Είδα πέρα, μακριά, στην άκρια της ψυχής μου μυστικά να διαβαίνουνε φάροι ψηλοί ξωμάχοι.\nΣτους γκρεμούς τραβερσωμένα κάστρα…..\nΣτο Πρόγραμμα συμμετείχαν 55 Μαθητές και Mαθήτριες της Γ΄ Γυμνασίου\nΤΗΝ ΕΡΓΑΣΙΑ ΜΑΣ ΜΠΟΡΕΙΤΕ ΝΑ ΒΡΕΙΤΕ ΣΤΗΝ ΙΣΤΟΣΕΛΙΔΑ ΤΟΥ ΣΧΟΛΕΙΟΥ ΜΑΣ: http://7gym-laris.lar.sch.gr/perivalon/per_faroi3.htm\n Α. ΓΝΩΣΤΙΚΟΙ ΣΤΟΧΟΙ:\n Την αναγκαιότητα των φάρων.\n Το ρόλο τους στην αποφυγή ναυαγίων.\n Τον τρόπο κατασκευής και θεμελίωσης.\n Τη χρήση των υλικών ανέγερσης άλλοτε και σήμερα.\n Τη χρήση για τη λειτουργία διαφόρων μορφών ενέργειας [ λάδι, πετρέλαιο, ασετιλίνη, φωτοβολταϊκά στοιχεία.]\n Β΄. ΣΥΝΑΙΣΘΗΜΑΤΙΚΟΙ ΣΤΟΧΟΙ:\n Να γνωρίσουν την αρχιτεκτονική «αγράμματων» μαστόρων.\n Να ηρεμήσουν μέσα στο ειδυλλιακό τοπίο.\n Γ΄ ΨΥΧΟΚΙΝΗΤΙΚΟΙ ΣΤΟΧΟΙ:\n Οι μαθητές δουλεύοντας σε ομάδες μαθαίνουν να συνεργάζονται.\n Αναπτύσσουν την ικανότητα της παρατήρησης και της έρευνας.\n Εκφράζονται ελεύθερα και δημιουργικά.\n Δ΄ ΠΕΡΙΒΑΛΛΟΝΤΙΚΟΙ ΣΤΟΧΟΙ:\n Να μάθουν να αναλαμβάνουν πρωτοβουλίες και να συνειδητοποιήσουν πόσο σημαντικό ρόλο μπορούν να παίξουν στην επίλυση περιβαλλοντικών προβλημάτων.\n H ΙΣΤΟΡΙΚΗ ΕΞΕΛΙΞΗ ΤΩΝ ΦΑΡΩΝ\n ΤΑΥΤΟΤΗΤΑ ΤΩΝ ΦΑΡΩΝ\n ΑΡΧΙΤΕΚΤΟΝΙΚΗ ΤΩΝ ΦΑΡΩΝ\n ΓΕΝΝΗΣΗ ΤΟΥ ΦΑΡΙΚΟΥ ΔΙΚΤΥΟΥ\n ΥΠΗΡΕΣΙΑ ΦΑΡΩΝ - ΦΑΡΟΠΛΟΙΑ\n ΑΚΜΗ ΚΑΙ ΠΑΡΑΚΜΗ ΤΩΝ ΦΩΤΕΙΝΩΝ ΓΙΓΑΝΤΩΝ\n ΠΕΤΡΙΝΟΙ ΦΑΡΟΙ ΤΗΣ ΕΛΛΑΔΑΣ\n Η ΖΩΗ ΤΟΥ ΦΑΡΟΦΥΛΑΚΑ\n Η ΣΗΜΑΣΙΑ ΤΩΝ ΦΑΡΩΝ\n S. O. S ΕΚΠΕΜΠΟΥΝ ΟΙ ΕΛΛΗΝΙΚΟΙ ΦΑΡΟΙ\n ΑΠΟΚΑΤΑΣΤΑΣΗ & ΕΝΑΛΛΑΚΤΙΚΕΣ ΧΡΗΣΕΙΣ ΦΑΡΩΝ\n ΤΟ ΣΥΜΒΟΛΟ ΚΑΙ Η ΓΟΗΤΕΙΑ ΤΟΥ ΦΑΡΟΥ\n ΟΙ ΦΑΡΟΙ ΣΤΗ ΛΟΓΟΤΕΧΝΙΑ\nΣτις 26-28 Απριλίου 2012 η Περιβαλλοντική Ομάδα πραγματοποίησε τριήμερη εκδρομή σε Άρτα Πρέβεζα και Λευκάδα. Στα πλαίσια αυτής της εκδρομής επισκεφθήκαμε το ΚΠΕ Αράχθου και το Μουσείο Φάρων, που στεγάζεται στο Φαρόσπιτο του Φάρου της Κόπραινας, καθώς και το Φάρο της Λευκάδας, που βρίσκεται στο Φρούριο της Αγίας Μαύρας. Την ομάδα συνόδευσαν οι καθηγητές: κ.κ. Χουρμουζιάδου Δέσποινα ΠΕ05, Βαϊόπουλος Αθανάσιος ΠΕ11, Σερέτη Φανή ΠΕ06 και Λίτσιος Ιωάννης ΠΕ01.\nΟ ΦΑΡΟΣ ΤΗΣ ΚΟΠΡΑΙΝΑΣ\nΟ φάρος αυτός κατασκευάστηκε το 1893 και βρίσκεται στην Κόπραινα του νομού Αρτας. Επειδή ο Αμβρακικός κόλπος είχε αβαθή νερά έπρεπε να κατασκευαστεί ένας φάρος που να βοηθά τα καράβια να κάνουν ασφαλή το διάπλου. Ο φάρος είναι κυλινδρικός πύργος, ύψους εννέα μέτρων. Θεμελιώθηκε σε πασσάλους καρφωμένους στο έδαφος. Αρχικά είχε έναν εξωτερικό κλειστό διάδρομο που συνέδεε τον πύργο του Φάρου με την κατοικία του φαροφύλακα. Κατά τη διάρκεια του Β’ Παγκοσμίου πολέμου το λιμάνι βομβαρδίστηκε και ο πύργος του φάρου καταστράφηκε. Για μια πενταετία έμεινε ανενεργός. Το 1945, στα πλαίσια ανασυγκρότησης του φαρικού δικτύου, επαναλειτούργησε ως επιτηρούμενος με φαροφύλακα και με πηγή ενέργειας το πετρέλαιο. Το 1957 αντικαταστάθηκε το μηχάνημα του πετρελαίου με αυτόματο πυρσό ασετυλίνης. Το 1985 έγινε μετατροπή του φάρου σε ηλιακό, με χαρακτηριστικό φως τις δυο λευκές αναλαμπές μ’ ένα ερυθρό τομέα ανά 16 δευτερόλεπτα και φωτοβολία πέντε ναυτικά μίλια.\nΗ Κόπραινα (Αλυκή) ήταν λιμάνι με σημαντική εμπορική κίνηση από τη Βυζαντινή εποχή και καθ' όλη τη διάρκεια της Τουρκοκρατίας μέχρι και τις αρχές του 20ου αιώνα. Σήμερα έχουν γίνει αναστηλώσεις στα παλιά κτίρια και το μέρος παρουσιάζει μεγάλο ενδιαφέρον για τον επισκέπτη.\nΤο κτίριο του φάρου σήμερα λειτουργεί σαν Μουσείο το οποίο εγκαινιάστηκε τον Οκτώβριο του 2000. Το μουσείο βασικά στεγάζεται στο σπίτι του φαροφύλακα το οποίο βρίσκεται δίπλα στον Πετρόκτιστο φάρο. Τα εκθέματα περιλαμβάνουν εργαλεία και όργανα παλιών φάρων. Επίσης παρουσιάζονται: Ο μηχανισμός λειτουργίας των φάρων, η χρησιμότητά τους στην πλοήγηση, η ζωή του φαροφύλακα, ορισμένα στοιχεία της τοπικής ιστορία της Κόπραινας. Από την ταράτσα του μουσείου έχετε πανοραμική θέα του υγρότοπου, της εκβολής του Βωβού ποταμού και του Δέλτα του Αραχθου.\nΟ ΦΑΡΟΣ ΤΗΣ ΛΕΥΚΑΔΑΣ\nΣτον προμαχώνα του Παντοκράτορα, στο βόρειο τμήμα του Φρουρίου της Αγίας Μαύρας κατασκευάστηκε φάρος με τετράγωνο πύργο ύψους 6 μέτρων και κατοικία φαροφυλάκων, το δε εστιακό του ύψος είναι 17 μέτρα. Σύμφωνα με στοιχεία της Υπηρεσίας Φάρων λειτούργησε για πρώτη φορά το 1861. Τροποποιήθηκε το 1889 με φωτιστικό μηχάνημα Sautter-Lemonnier που κατασκευάστηκε στο Παρίσι. Λειτουργούσε με πετρέλαιο ως το 1953, οπότε τα παλιά μηχανήματα αντικαταστάθηκαν με αυτόματο πυρσό ασετυλίνης. Το 1990 έγινε η μετατροπή του σε ηλιακό. Η πρόσβαση στον φάρο είναι εύκολη αφού βρίσκεται πάνω στα τείχη του κάστρου της Αγίας Μαύρας στην άκρη της γέφυρας του καναλιού της Λευκάδας. Ο φάρος βρίσκεται στην είσοδο του νησιού όπου δεσπόζει το κάστρο της Αγίας Μαύρας σαν σιωπηλός φρουρός και μάρτυρας άλλων εποχών.\nΤο κάστρο κάποτε αγκάλιαζε την πόλη και έκοβε τον δρόμο σε εχθρούς και πειρατές. Χτίστηκε γύρω στο 1300 από τον Φράγκο ηγεμόνα Ιωάννη Ορσίνι όταν πήρε την Λευκάδα για προίκα στον γάμο του με την κόρη του Δεσπότη Ηπείρου Νικηφόρου Α΄. Είναι ένα από τα επιβλητικότερα κάστρα της εποχής του και αποτελεί πρότυπο οχυρωματικής τέχνης των μεσαιωνικών χρόνων. Το 1479 το κάστρο κατελήφθη από τους Τούρκους. Τότε χτίστηκε μια μεγάλη τοξοτή γέφυρα με 360 καμάρες που διέσχιζε την λιμνοθάλασσα από την παραλία έως την θέση Καλκάνη, στηρίζοντας τους σωλήνες του Τουρκικού υδραγωγείου που έφερνε νερό στο κάστρο. Το έργο αυτό χαρακτήριζε όλη τη περιοχή , καταστράφηκε όμως από τους σεισμούς. Κάποια ίχνη σώζονται μέσα στην λιμνοθάλασσα.\nΠΕΤΡΙΝΟΙ ΦΑΡΟΙ – ΜΝΗΜΕΙΑ ΠΟΛΙΤΙΣΜΟΥ\nΠερήφανοι. Μοναχικοί. Αγέρωχοι... Φάροι της ελπίδας και της προσμονής. Στην αγκαλιά της θάλασσας, εκεί όπου η ματιά ακουμπά για να ανασάνει πάνω στο μπλε του νερού και στο λευκό του σύννεφου, στέκουν οι φάροι. Φάροι πέτρινοι, τσιμεντένιοι και πλινθόκτιστοι που βρίσκονται σε ακρωτήρια, απόκρημνες πλαγιές ή ερημικές παραλίες. Μεταξύ ουρανού και θάλασσας, απλώνουν στη νύχτα το σημάδι τους σε πλοία περαστικά, ενώ όταν η μέρα προβάλλει σεμνά, υποτάσσονται στο μεγαλείο του φωτός. Ο φάρος, το μάτι του καπετάνιου, αλλά και ο φάρος, το μάτι του μοναχικού φαροφύλακα, που επιμένει να δηλώνει πως είναι εκεί, με συντροφιά τις εικόνες από πλοία και βάρκες που χάνονται στον ορίζοντα.\nΑνακαλύπτουμε φάρους από το 2 αιώνα π.Χ. μέχρι και σήμερα, άλλους με πολύ καλή αρχιτεκτονική σύνθεση και άλλους με καθαρά βιομηχανικό σχεδιασμό (φανοί) με πρωταγωνιστή το στατικό φορέα τους. Ξεκινούν από τα βάθη της ιστορίας με ξεχωριστές μορφές που άλλοτε αφομοιώνονται από τα τοπικά αρχιτεκτονικά χαρακτηριστικά και άλλοτε αναβοσβήνουν στο δικό τους χρώμα. Τις πιο πολλές φορές οι φάροι παραμονεύουν σε δύσβατες και απομακρυσμένες περιοχές, με αποτέλεσμα την εποχή που δεν είχε λυθεί το ζήτημα της ενεργειακής αυτονομίας τους να απαιτούν την ανθρώπινη παρουσία. Έτσι ήταν αναγκαίο να υπάρχει σε αυτούς χώρος φιλοξενίας για τους φαροφύλακες.\nΤο Ελληνικό φαρικό δίκτυο αριθμεί 120 παραδοσιακούς φάρους, ηλικίας 2 αιώνων περίπου, με έντονα σημάδια φθοράς και ερήμωσης στο μεγαλύτερο ποσοστό τους. Προγράμματα αναπαλαίωσης υπάρχουν , όπως άλλωστε και για πολλές άλλες κατηγορίες κατασκευών , αλλά το θέμα είναι αν και πότε πρόκειται να υλοποιηθούν. Η ανακατασκευή βέβαια δεν στοχεύει στην επαναλειτουργία των φάρων με την λογική της αντικατάστασης της δορυφορικής τεχνολογίας και των σύγχρονων συστημάτων πλοήγησης, αλλά στη διατήρηση αυτών των ξεχωριστών αρχιτεκτονικών κτισμάτων , αυτών των περήφανων κατασκευών που είναι κομμάτι της πολιτιστικής μας κληρονομιάς. Θα 'ναι όμορφο να μπορεί να είναι ανοιχτή η πόρτα τους σε κάθε είδους εκδηλώσεις ή ακόμα να μπορούν να λειτουργούν ως εκθεσιακοί χώροι και λαογραφικά μουσεία. Εξάλλου, μετά από τόσους αιώνες μοναξιάς αυτοί οι παράξενοι ακρίτες λίγη παρέα την αξίζουν....\nΤΑ ΣΤΟΙΧΕΙΑ ΑΠΟ ΤΑ ΟΠΟΙΑ ΑΠΟΤΕΛΕΙΤΑΙ Ο ΦΑΡΟΣ\nΑς μιλήσουμε για ένα φώς μέσα στο σκοτάδι. Ένα φώς που καθοδηγεί, που προστατεύει, ειδοποιεί και δίνει ελπίδα στο ναυτικό, μέσα στη σκοτεινή θάλασσα. Οι φρουροί της θάλασσας, οι «άγιοι των Ναυτικών», το άσβεστο φώς που καθοδηγεί. Αυτό είναι φάρος!\nΟ Φάρος είναι ένα βοήθημα για τους ναυτικούς που βρίσκεται στη στεριά. Απλά-απλά είναι μία τεράστια λάμπα, που για να λειτουργήσει χρειάζεται ένα εργονομικό ανθεκτικό κτήριο για να στεγάσει τον ιδιαίτερο τεχνικό φωτιστικό εξοπλισμό, την διαβίωση του ανθρώπινου δυναμικού για τον χειρισμό του, τον περιβάλλοντα χώρο και τους δρόμους προσέγγισης σ’ αυτόν, από την ξηρά και την θάλασσα.\nΤα κτήρια των φάρων αποτελούνται από τον πύργο, τον κλωβό με το φωτιστικό μηχάνημα και την κατοικία των φαροφυλάκων. Στην Ελλάδα λόγω του ήπιου κλίματος, των μικρών αποστάσεων για τις ανάγκες της φωτοβολίας, ο πύργος και η κατοικία, πλην ορισμένων εξαιρέσεων, βρίσκονται ενσωματωμένοι δημιουργώντας ένα ενιαίο κτιριακό σύνολο. Ο πύργος, άλλοτε κυκλικός, τετράγωνος ή οκταγωνικός ξεπετάγεται από την ισόγεια κατοικία που σαν βασικό σχέδιο ακολουθεί τον άξονα της κεντρικής εισόδου που βρίσκεται ευθεία και απέναντι από την είσοδο του πύργου εσωτερικά του κτηρίου. Ο πύργος εσωκλείει στα περισσότερα κτίσματα, κυκλική κλίμακα με σφηνοειδή σκαλοπάτια, που οδηγεί στη κορυφή του, στον κλωβό, όπου βρίσκεται και το φωτιστικό μηχάνημα. Τα σκαλοπάτια πέτρινα κι αυτά είτε είναι αρθρωτά στηριζόμενα στο κέντρο του πύργου δημιουργώντας έτσι μια κολόνα από την βάση έως την κορυφή, είτε είναι στηριγμένα και δομημένα εσωτερικά στο τοίχο του πύργου δημιουργώντας ένα κενό από τη βάση ως τη κορυφή του.\nΑνάλογα με τις ανάγκες φωτοβολίας σε κάθε περιοχή, της τοπικής μορφολογίας του εδάφους, των καιρικών συνθηκών της περιοχής, των δομικών υλικών, και τέλος η διάθεση προβολής του φάρου ως σύμβολο υπεροχής και γοήτρου της περιοχής, είναι οι βασικοί παράγοντες που καθορίζουν το ύψος του πύργου, όπου στην κορυφή του στεγάζεται ο μηχανισμός φωτοβολίας. Στην ισόγεια κατοικία των φαροφυλάκων υπάρχουν τα δωμάτια κατάκλισης, κουζίνα και αποθηκευτικός χώρος. Για αποθήκευση νερού χρησιμοποιείται στέρνα βρόχινου νερού που βρίσκεται υπογείως είτε εσωτερικά είτε εξωτερικά του κτηρίου. Ανάλογα όμως του μεγέθους του κτηρίου, του αριθμού των φαροφυλάκων και των αναγκών διαβίωσης σε απομακρυσμένα μέρη, πολλές φορές οι χώροι του κτηρίου δεν επαρκούσαν και έτσι δίπλα στα κτήρια κτίζονταν και άλλοι βοηθητικοί χώροι. Οι τουαλέτες στις περισσότερες περιπτώσεις ήταν εξωτερικά του κτηρίου. Αυτοί οι βοηθητικοί χώροι χρησίμευαν ως κουζίνα μαζί με φούρνο με ξύλα, αφοδευτήρια και αποθήκες. Ένα άλλο στοιχείο που καθορίζει το μέγεθος του κτηρίου είναι και το κατά πόσο απομακρυσμένο και δυσπρόσιτο σημείο είναι κτισμένος ο φάρος. Στο κατά πόσο δηλαδή αυτάρκεις θα έπρεπε να ζουν οι φαροφύλακες. Φάροι που είναι κτισμένοι κοντά σε οικισμούς και πόλεις δεν είχαν ανάγκες.\nΗ ΤΑΥΤΟΤΗΤΑ ΤΟΥ ΦΑΡΟΥ\nΓια τον κόσμο της ξηράς όλοι οι φάροι φωτίζουν το ίδιο μέσα στη νύχτα. Όμως για τους ναυτικούς κάθε φάρος έχει τον δικό του ξεχωριστό τρόπο να φωτίζει και είναι απολύτως αναγνωρίσιμος. Εάν όλοι οι φάροι είχαν το ίδιο φως, τα πλοία σε παλαιότερες εποχές που δεν υπήρχαν άλλα τεχνικά βοηθήματα, υπήρχε πιθανότητα να ακολουθήσουν λάθος πορεία. Σήμερα κάθε φάρος έχει τον δικό του προσωπικό "κώδικα" φωτισμού, που κάθε ναυτικός αναγνωρίζει. Είναι κάτι σαν τον Κώδικα Μορς, που αποτελείται από εναλλασσόμενους σύντομους και παρατεταμένους φωτισμούς με λευκό ή κόκκινο φως. Για την αναγνώρισή τους οι ναυτικοί συμβουλεύονται ειδικά βιβλία, τους φαροδείκτες. Ο φαροδείκτης είναι ένα βιβλίο που υπάρχει σε κάθε καράβι και περιλαμβάνει όλους τους φάρους και σημαντικά στοιχεία γι' αυτούς. πχ τη θέση που βρίσκονται, το ύψος τους από την επιφάνεια της θάλασσας, πώς ακριβώς εκπέμπουν το φωτεινό τους σήμα.\nΗ ταυτότητα του φάρου επισημαίνεται από τον αριθμό των αναλαμπών καθώς και από το διάστημα σκότους μετά από την αναλαμπή ή τη σειρά των αναλαμπών του. Κοιτάζοντας στο χάρτη θα δείτε ότι οι φάροι επισημαίνονται από μια χρωματιστή «σταγόνα» και δίπλα αναφέρονται τα στοιχεία του.\nΗ ΙΣΤΟΡΙΚΗ ΕΞΕΛΙΞΗ ΤΩΝ ΦΑΡΩΝ\nΗ Μεσόγειος θα μπορούσε να χαρακτηριστεί «μάνα των φάρων», καθώς στα νερά της εμφανίζονται τα πρώτα "φανάρια" παγκοσμίως. Στα νυχτερινά ταξίδια των ναυτικών, «συνοδοιπόροι» ήταν οι πυρσοί, που οι αρχαίοι ναυτικοί -Λίβυοι, Φοίνικες, Έλληνες- άναβαν σε κορυφές λόφων ή εισόδους πόλεων. Άλλωστε, στη Μεσόγειο βρίσκεται και ο πιο φημισμένος φάρος της αρχαιότητας, αυτός της Αλεξάνδρειας, με ύψος 130-160 μέτρα και φωτοβολία περίπου 60 μιλίων, που η φήμη του ήταν τόση, ώστε το νησάκι «Φάρος» όπου χτίστηκε, «βάφτισε» τις κατασκευές του είδους.\nΑπό διαφορετικές πηγές προκύπτει ότι τουλάχιστον από το 1650 υπήρχαν φάροι στα νερά του Αρχιπελάγους και της Κρήτης. Οι φάροι αυτοί κάλυπταν τα μεγάλα λιμάνια εκείνης της εποχής, ενώ στις μικρότερες σκάλες δεν υπάρχουν ενδείξεις για μόνιμο φωτισμό. Τα λιμάνια της Χίου, της Ρόδου και τα κρητικά λιμάνια σημειώνονται σε δεκάδες αποτυπώσεις με φάρους στους λιμενοβραχίονές τους.\nΗ σύγκριση με την υπόλοιπη Μεσόγειο δείχνει ότι έτσι κι αλλιώς, λίγα μεγάλα λιμάνια όπως η Γένοβα ή η Κωνσταντινούπολη, διαθέτουν κτιστούς φάρους μέχρι τον 17ο αιώνα, τότε που αρχίζει η ανάπτυξη του νεότερου φαρικού δικτύου σε ολόκληρη την Ευρώπη, ενώ σε δύο μοναδικά θαλασσινά περάσματα, στη Σικελία και στον Βόσπορο, οι φάροι δεν έπαυσαν να λειτουργούν από την αρχαιότητα.\nΟ φωτισμός των ακτών για εκείνες τις περιόδους πρέπει να χωρισθεί σε δύο κατηγορίες. Στο οργανωμένο δίκτυο με μόνιμες φωτιές σε κτίρια ή πύργους και στο περιστασιακό δίκτυο με φωτιές που καλύπτουν ειδικές ανάγκες. Όσο προχωρούμε προς τον 19ο αιώνα το οργανωμένο δίκτυο επεκτείνεται, ενώ το περιστασιακό δίκτυο συρρικνώνεται. Οι περιστασιακές φωτιές, πολλές φορές ταυτίζονται με τις γνωστές «βίγλες», τους αμυντικούς δηλαδή εποπτεύοντες πύργους των νησιών, αλλά εξυπηρετούν και τη ναυτιλία.\n19ος ΑΙΩΝΑΣ - ΝΕΕΣ ΑΝΑΓΚΕΣ ΤΗΣ ΝΑΥΤΙΛΙΑΣ\nΗ ίδρυση και η λειτουργία των φάρων συνδέεται με την γεωγραφική θέση κάθε χώρας. Οι ανάγκες της ναυσιπλοΐας επέβαλαν από τις αρχές του 19ου αιώνα την ανάπτυξη ενός οργανωμένου δικτύου φάρων που θα προστάτευε όσους έπλεαν στα στενά περάσματα, σε περιοχές με επικίνδυνες ξέρες και υφάλους και θα τους καθοδηγούσαν στα λιμάνια. Πλησιάζοντας στον 19ο αιώνα, οι ανάγκες της ναυτιλίας επέβαλαν την ανάπτυξη του οργανωμένου πλέον δικτύου φάρων. Ήδη η Βαλτική, το αγγλικό Κανάλι και οι ακτές του Βισκαϊκού κόλπου, οι ισπανικές, οι γαλλικές και οι ιταλικές ακτές της Μεσογείου, διέθεταν εκατοντάδες φάρους και στα τέλη του 18ου αιώνα οργανωμένες υδρογραφικές υπηρεσίες των ευρωπαϊκών χωρών σχεδίαζαν τα φαρικά δίκτυα.\nΣτα νερά του Αιγαίου γύρω στα 1800, στις εισόδους των λιμανιών της Χίου, της Μυτιλήνης, της Ρόδου, των Χανίων, του Ηρακλείου, του Πειραιά, στο Έμβολο της Θεσσαλονίκης, υπήρχαν φάροι με διαφορετική μεταξύ τους λειτουργία και μορφή. Στην προβλήτα του λιμανιού της Μυτιλήνης το 1782 υπάρχει ένας τετράγωνος υψηλός πύργος που στην κορυφή του φέρει μεταλλικό κυλινδρικό κλωβό και καλάθι όπου άναβαν ξερόκλαδα για να φωτίζουν τις νύχτες το λιμάνι. Στη Ρόδο, την ίδια εποχή ο οχυρός πύργος του Αγίου Νικολάου χρησιμοποιείται σαν φάρος με ανοικτή φωτιά στην κορυφή του, ενώ στην περίπτωση του Πειραιά κάποια απλά φανάρια επάνω στις μισοβυθισμένες εξωτερικές αρχαίες προβλήτες, φώτιζαν την είσοδο του σημερινού προλιμένα.\nΠαράλληλα με την αγγλική κατοχή των Επτανήσων, μια αλυσίδα από φάρους καλύπτει μέσα σε λίγες δεκαετίες το σύνολο των νησιών. Πρόκειται για τους πρώτους φάρους στον ελλαδικό χώρο που κτίζονται με συστηματικό σχεδιασμό σύμφωνα με τις προδιαγραφές του υπόλοιπου ευρωπαϊκού δικτύου. Οι Άγγλοι άρχισαν κτίζοντας τους δύο φάρους της Κέρκυρας περί το 1822- τον πρώτο εξ’ αυτών επάνω στην ακρόπολη του κάστρου της - και στη συνέχεια τους φάρους στο Γάιο και στη Λάκκα των Παξών, το 1825.\nΤο δίκτυο του Ιονίου απλώθηκε στη συνέχεια καλύπτοντας το κανάλι της Λευκάδας, το Βαθύ της Ιθάκης, τις άκρες του κόλπου του Αργοστολίου στην Κεφαλονιά με δύο φάρους, το Κρυονέρι και το λιμάνι της Ζακύνθου και τέλος τις νησίδες Στροφάδια. Ειδικά στη Ζάκυνθο, ο φάρος του λιμανιού αναφέρεται ότι αντικατέστησε παλαιότερο, χωρίς να έχουν εντοπισθεί περισσότερα στοιχεία. Εδώ κυριαρχούν τα στρογγυλά πετρόκτιστα κτίσματα με αποκλειστική χρήση φάρου. Οι φάροι του Ιονίου επεκτάθηκαν σταδιακά μέχρι τη νότια άκρη της Ιόνιας βρετανικής αποικίας. Ο τελευταίος φάρος της Αγγλοκρατίας φώτισε το ακρωτήρι Μουδάρι των Κυθήρων το 1859.\nΤΟ ΦΑΡΙΚΟ ΔΙΚΤΥΟ ΤΗΣ ΕΛΛΑΔΑΣ\nΤον 19ο αιώνα δημιουργούνται τα φαρικά δίκτυα-ασφαλή «μονοπάτια» για τα πλοία σε απόκρημνες ή επικίνδυνες ακτές, κοντά σε εισόδους λιμανιών. Συχνότατα, οι φάροι κατασκευάζονται μετά από κάποιο ναυάγιο. Στην Ελλάδα, χαρακτηριστική είναι η περίπτωση του φάρου Αρμενιστή (Μύκονος), που κατασκευάστηκε το 1891, μετά το ναυάγιο του ατμόπλοιου Volta της Βρετανικής Τηλεγραφικής Εταιρείας.\nΠαρότι η Οθωμανική Αυτοκρατορία είχε ενδιαφερθεί για τη δημιουργία φάρων στην Ελλάδα, ο φωτισμός δεν επαρκούσε με αποτέλεσμα οι ακτές της Πελοποννήσου και των νησιών του Αιγαίου να αποτελούν μόνιμο κίνδυνο για τα διερχόμενα πλοία. Η ακριβής χρονολογία κατασκευής του πρώτου Ελληνικού φάρου δεν μας είναι γνωστή. Η προφορική παράδοση αναφέρει ότι ο πρώτος φάρος κτίστηκε στην Αίγινα το 1827 όταν ο Καποδίστριας την όρισε πρωτεύουσα του νεοσύστατου Ελληνικού κράτους. Εκείνος ο πρώτος επίσημος ελληνικός φάρος, καταγραμμένος πλέον στους διεθνείς καταλόγους της εποχής του ίσως να μην ήταν τίποτε περισσότερο από ένα κινητό φανάρι, κρεμασμένο από ένα κοντάρι στην κορυφή του Αγίου Νικόλα του θαλασσινού, της μικρής εκκλησίας του λιμανιού της Αίγινας. Ακολουθεί η Τζια, όπου σε επαφή με την εκκλησία και εκεί του Αγίου Νικόλα, στο Βουρκάρι, σηκώνεται το πρώτο κτίσμα του φάρου το 1831, που αντικαταστάθηκε 30 χρόνια αργότερα από ένα νεότερο.\nΟ πρώτος ελληνικός φάρος, με τη σύγχρονη σημασία του όρου και της λειτουργίας, κτίστηκε στη νησίδα Γάιδαρος του λιμανιού της Ερμούπολης το 1834, από τον δήμο της πόλης σε μία εντυπωσιακή κίνηση ανάδειξης του αναπτυσσόμενου λιμανιού. Είναι ο μοναδικός «επώνυμος» φάρος στην Ελλάδα, έργο ενός εκ των αρχιτεκτόνων της νεοκλασικής αυτής κυκλαδίτικης πόλης, του Βαυαρού Γιόχαν Ερλάχερ. Άλλος ένας φάρος πολύ κατώτερος ως προς την αρχιτεκτονική του από τον φάρο της Ερμούπολης, κτίστηκε την ίδια περίοδο, μεταξύ των ετών 1831 και 1835, στο παλιό λιμάνι των Σπετσών. Τα παλαιά φανάρια του λιμανιού του Πειραιά, που ήσαν τοποθετημένα στον προλιμένα και υπήρχαν ήδη από το τέλος της Τουρκοκρατίας, ξανακτίστηκαν το 1839. Τέλος στη νότια ακτή του επίνειου της πρωτεύουσας, στον κάβο Θεμιστοκλή –εκεί που σήμερα βρίσκεται η έδρα της Υπηρεσίας Φάρων του Πολεμικού Ναυτικού, εμφανίζεται ένα μικρό φανάρι το 1837. Χρειάστηκαν αρκετά χρόνια ακόμη μέχρι να κτιστεί το 1856, ο φάρος που φωτίζει μέχρι τις μέρες μας την είσοδο του λιμανιού του Πειραιά, επάνω στη νησίδα Ψυτάλλεια.\nΤο παράδειγμα της Ερμούπολης και των Σπετσών μιμήθηκαν τα επόμενα χρόνια, υψώνοντας λιθόκτιστους περιστροφικούς μηχανικούς φάρους τα περισσότερα νησιά του Αργοσαρωνικού και των Κυκλάδων. Αργότερα, μία άλλη ενότητα φάρων, κτίστηκε στις ακτές του Αιγαίου από την Οθωμανική διοίκηση. Κτίστηκαν από τη Γαλλική Εταιρεία Οθωμανικών Φάρων μεταξύ των ετών 1861 και 1912 και κάλυψαν τις ακτές και τα λιμάνια της Μακεδονίας, τα νησιά του Ανατολικού Αιγαίου και τις Κρητικές ακτές.\nΤο 1863 το φαρικό δίκτυο στην Ελλάδα αριθμούσε 29 φάρους και φανούς, ενώ τον επόμενο χρόνο με την προσάρτηση των Ιονίων νήσων προστέθηκαν άλλοι 15 που είχαν κατασκευαστεί ήδη από το 1822 από τη Μεγάλη Βρετανία στην οποία ανήκαν μέχρι τότε τα Επτάνησα\nΜέχρι το 1887, χρονολογία σταθμό για την ιστορία των Ελληνικών φάρων, προστέθηκαν άλλοι 25 φάροι και φανοί (σύνολο 49), πρώην Τούρκικοι, που αποκτήθηκαν με την προσάρτηση της Θεσσαλίας το 1881. Το 1887 επί Χαριλάου Τρικούπη θα ψηφιστεί ο νόμος «περί συστάσεως ταμείου φάρων» ο οποίος θα λύσει οριστικά όλα τα μέχρι τότε προβλήματα και θα δώσει νέα ώθηση στην ανάπτυξή τους.\nΜετά τους Βαλκανικούς πολέμους 1912-13 θα προστεθούν και άλλοι 35 φάροι και φανοί που είχαν κατασκευαστεί από τους Γάλλους για λογαριασμό της Οθωμανικής Αυτοκρατορίας με την ενσωμάτωση των «νέων Χωρών» στο Ελληνικό Κράτος και ο συνολικός αριθμός θα ανέλθει στους 193.\nΑπό το 1830 οι ελληνικοί φάροι άρχισαν να φωτίζονται με πετρέλαιο. Έδιναν σταθερό φως ή φως σε αναλαμπές, για τις οποίες χρησιμοποιούνταν ωρολογιακός μηχανισμός που κουρδίζονταν κατά διαστήματα από το φαροφύλακα. Η λάμψη τους κάλυπτε 15 έως 25 ναυτικά μίλια. Από το 1915 πολλοί φάροι αντικατέστησαν το μηχανισμό πετρελαίου με μηχανήματα ασετυλίνης, που ήταν αυτόματα και πολύ πιο αξιόπιστα. Ο εφοδιασμός τους γίνονταν μια φορά το χρόνο. Όμως και αυτά τα μηχανήματα καταργήθηκαν λόγω υψηλού κόστους συντήρησης και λειτουργίας.\nΣτις απαρχές του Β΄ παγκοσμίου πολέμου η Ελλάδα είχε 388 πυρσούς και φάρους. Κατά τη διάρκεια της γερμανικής κατοχής οι φάροι θα υποστούν σημαντικές φθορές, αφού αποτελούσαν εύκολο και εμφανή στόχο τόσο στις αεροπορικές, όσο και στις ναυτικές επιδρομές. Μετά την απελευθέρωση, από του 388 φάρους και φανούς που υπήρχαν σε λειτουργία στις Ελληνικές θάλασσες βρέθηκαν να λειτουργούν μόνον 28.\nΤο 1945 άρχισε μία συστηματική προσπάθεια για την αποκατάσταση των ζημιών και το 1946 λειτουργούσαν ήδη 374 φάροι, φανοί και φωτοσημαντήρες. Σε μια προσπάθεια ανασυγκρότησής τους, επισκευάστηκαν αρκετοί, ενώ σε αρκετές περιπτώσεις η αποκατάσταση των ζημιών δεν ολοκληρώθηκε ποτέ. Η ηλεκτροδότηση των φάρων ήταν η επόμενη μεγάλη εξέλιξη, δίνοντας μεγάλη ακτινοβολία με μικρό κόστος λειτουργίας.\nΤο φαρικό δίκτυο της χώρας μας σήμερα θεωρείται από τα μεγαλύτερα και πιο οργανωμένα στον κόσμο. Αυτό αποτελείται από 1431 φάρους, φανούς και φωτοσημαντήρες εκ των οποίων οι 57 είναι επιτηρούμενοι, ενώ οι 8 είναι μόνιμα επανδρωμένοι. Οι περισσότεροι λειτουργούν πλέον με ηλιακή ενέργεια που συλλέγεται από γεννήτριες και αποθηκεύεται σε συσσωρευτές.\nΟι εξελίξεις των τηλεπικοινωνιών και περισσότερο στις δορυφορικές επικοινωνίες ήρθαν σαν χαριστική βολή για τους φάρους. Έως το 1980 η Υπηρεσία Φάρων απασχολούσε 320 φαροφύλακες οι οποίοι συντηρούσαν το δίκτυο και προλάμβαναν τις φθορές στα χτίσματα. Σταδιακά ο αριθμός των φαροφυλάκων τους μειώθηκε και σήμερα δεν ξεπερνούν τους 70. Αρκετοί φάροι έχουν υποστεί μεγάλες φθορές ή έχουν καταρρεύσει. Παρά το γεγονός ότι η Υπηρεσία Φάρων καταβάλλει προσπάθειες για τη συντήρησή τους, η έλλειψη απαιτούμενων κονδυλίων οδηγεί στη σταδιακή εγκατάλειψή τους.\nΑΚΜΗ ΚΑΙ ΠΑΡΑΚΜΗ ΤΩΝ ΦΩΤΕΙΝΩΝ ΓΙΓΑΝΤΩΝ\nΟι απαιτήσεις όμως της ασφαλούς ναυσιπλοΐας για ανεγέρσεις φάρων σε δυσπρόσιτες περιοχές όπως οι ύφαλοι, οι σκόπελοι, οι βραχονησίδες κ.α. και η ανάγκη επάνδρωσης των φάρων αυτών, οδήγησε την έρευνα στην κατασκευή φωτιστικών μηχανημάτων που δεν απαιτούσαν την καθημερινή ανθρώπινη παρουσία. Έτσι το 1911 η Σουηδική εταιρία AGA παρουσίασε μια τέτοια συσκευή που λειτουργούσε με αέριο ασετυλίνης. Η συσκευή αυτή άναβε αυτόματα τη νύχτα και τις μέρες με πυκνή συννεφιά και έσβηνε πάλι αυτόματα όταν υπήρχε επαρκής ορατότητα. Την περίοδο 1913-1916 εγκαταστάθηκαν εγκαταστάθηκαν 25 τέτοιοι αυτόματοι φάροι σε ισάριθμες περιοχές της χώρας μας.\nΗ ΣΗΜΑΣΙΑ ΤΩΝ ΦΑΡΩΝ\nΌταν ταξιδεύεις νύκτα στη θάλασσα, τότε καταλαβαίνεις τι σημασία μπορεί να έχει ένα φωτάκι μίλια μακριά. Είναι η παρηγοριά στο ζοφερό σκότος, είναι η συντροφιά στην απεραντοσύνη της θάλασσας, είναι η προστασία και η καθοδήγηση. Ο φάρος αναβοσβήνει δηλώνοντας την ταυτότητά του και συγχρόνως ανοιγοκλείνει το μάτι του προσωπικά για τον καθένα που τον κοιτά. Αναβοσβήνει ο φάρος λες και επιμένει να θυμίζει την αέναη πάλη του ανθρώπου με την θάλασσα, να θυμίζει την αυθεντικότητα των δυσκολιών του ταξιδιού, την υπενθύμιση του ορόσημου.\nΜια βόλτα στους φάρους της Ελληνικής Γης είναι συναρπαστική. Και όταν η βόλτα γίνεται με το σκοτάδι, νιώθεις ακριβώς τι σημαίνει ο φάρος για τους ναυτικούς και κατανοείς γιατί χρησιμοποιούμε τη λέξη ''φάρος'' όταν θέλουμε να δώσουμε έμφαση στο φως που λάμπει μέσα στο σκοτάδι... Γιατί η ακτίνα του φωτός είναι η ελπίδα μέσα στη σκοτεινιά, είναι ο ήλιος μετά τη νύχτα, είναι η εικόνα της σιωπής και της μοναξιάς, που σπάει από το φως της γνώσης και της αίσθησης του ''ανήκειν''!\nΟι Ελληνικές ακτές, μήκους 18.400 χιλιομέτρων, είναι γεμάτες παγίδες, νησιά και βράχους. Έχουν καταμετρηθεί τρεις χιλιάδες νησιά και βραχονησίδες, αμέτρητοι ύφαλοι κάτω απ' την επιφάνεια της θάλασσας, και σκόπελοι που μόλις ξεπροβάλλουν στην επιφάνεια. Όλα αυτά αποτελούν θανάσιμες παγίδες, ειδικά τη νύχτα για τους ναυτικούς. Γι αυτό οι φάροι ήταν πάντα σήμα κατατεθέν σε κάθε κοντινή και απομακρυσμένη περιοχή της χώρας. Οι φάροι αποτελούν ένα σημαντικό βοήθημα στους ναυτιλλόμενους. Χαρακτηρίζουν τοπία, έχουν αρχιτεκτονική αξία, αποτελούν ένα από τα πιο σημαντικά εργαλεία της ναυσιπλοΐας. Σκορπίζουν το φως τους μέσα στο σκοτάδι της νύχτας και δείχνουν στα καράβια τη σωστή κατεύθυνση που πρέπει να πάρουν για να μπουν στα λιμάνια. Ακόμη προειδοποιούν τα πλοία για τον κίνδυνο που διατρέχουν από τους βράχους .\nΤο ελληνικό φαρικό δίκτυο θεωρείται από τα μεγαλύτερα, τα πυκνότερα και τα πιο οργανωμένα στον κόσμο. Με τέτοια μεγέθη και με τόσα νησιά και νησιώτικα συμπλέγματα, χρειαζόταν ένα σύστημα φωτισμού των θαλασσών για την ασφαλή ναυσιπλοΐα. Η χρησιμότητα της ανάπτυξης και λειτουργίας των φάρων φαίνεται και από το μεγάλο κοινωνικό έργο που επιτελεί:\n Συντελεί αποφασιστικά στην ασφάλεια της ναυσιπλοΐας προφυλάσσοντας ανθρώπινες ζωές και πλωτά μέσα, με το να κατευθύνει τα πλοία σε σωστές πορείες και με ασφαλή προσέγγιση στα λιμάνια. Για κάθε ναυτικό, "φάρος" σημαίνει ελπίδα, αισιοδοξία και ασφάλεια της ρότας του.\n Συντελεί στην αποφυγή οποιασδήποτε καταστροφής εξ' ατυχήματος ή ρύπανσης του θαλασσίου οικοσυστήματος που ως γνωστόν έχουν ολέθριες συνέπειες στις παράκτιες περιοχές, τον τουρισμό, την αλιεία και την εν γένει οικονομική δραστηριότητα των περιοχών.\n Οι Φαροφύλακες και τα Φαρόπλοια ως εκ της αποστολής τους και στο μέτρο των δυνατοτήτων τους, περισυνέλεξαν ναυαγούς ή ρυμούλκησαν ακυβέρνητα σκάφη ενημερώνοντας και συνδράμοντας τις αρμόδιες αρχές.\n Τέλος η σημασία της παρουσίας του Φαροφύλακα σε παραμεθόριες περιοχές ήταν και παραμένει εξαιρετικά σημαντική. Η καθημερινή έπαρση της σημαίας και ο έλεγχος του χώρου που επιτηρεί, αποτελούν εθνική υπηρεσία υψίστης σημασίας.\nΔυστυχώς, ο σύγχρονος ασύνορος κόσμος μας, με τη φοβερή βιομηχανική και ισοπεδωτική τυποποίηση και την κακώς εννοούμενη ανάπτυξη, δεν έχει ανάγκη την ανθρώπινη παρουσία, την οποία, άλλωστε, προσπάθησε και προσπαθεί όπου βρει πρόσφορο έδαφος να υποκαταστήσει. Τα δορυφορικά συστήματα , τα σύγχρονα συστήματα ναυσιπλοΐας και το G.P.S παραγκώνισαν τα «φωτεινά μάτια στο σκοτάδι το θαλασσινό», κάνοντάς τα γραφικές, αγαπημένες φιγούρες ρομαντικών ποιητών. Τα πλοία σήμερα, θαλασσινές πάνοπλες τεχνολογικά πολιτείες, αντικρίζουν «τον φάρο τον περιαυγή» με αδιαφορία. Όμως, η ανεξάντλητη ελληνική παράδοση, σε όποια της μορφή και κατηγορία, με τη μοναδική ποιότητα και την αμίμητη αισθητική και ιστορική αξία την παγκοσμίως αναγνωρισμένη, είναι βαθιά ριζωμένη. Ως Έλληνες είμαστε φύσει αισιόδοξα άτομα και είναι σύνδρομος προς τον πολιτισμό μας η ευαισθησία. Δεν αποδεχόμαστε την καθίζηση και προσπαθούμε, από όπου είμαστε ταγμένοι, να προβάλλουμε τις προσωπικές μας αντιστάσεις. Οι πέτρινοι φάροι είναι μνημεία, σύνδεσμοι μεταξύ του σήμερα και του χθες. Αναγκαία σημεία για τη διατήρηση της ιστορικής μνήμης και των ιδιαίτερων χαρακτηριστικών του κάθε τόπου. Με δυο λόγια κειμήλια.\nΓι αυτό το λόγο αποτελεί χρέος όλων μας, αλλά και του καθενός ξεχωριστά, να συνδράμουμε στη συντήρηση, αποκατάσταση και αναπαλαίωση όλων των ελληνικών φάρων για να παραδοθούν στις επόμενες γενιές ατόφιοι, δείγματα μιας ανεπανάληπτης εποχής μακράν της αυτοματοποιήσεως, αναπόσπαστα στοιχεία των θαλασσών της Ελλάδας, της ναυτικής μας παράδοσης και πειστήρια παρελθοντολογικής τεχνολογίας απόλυτα συζευγμένης με τη θάλασσα και τη ναυσιπλοΐα. Στη χώρα με το άπλετο φως και την διαφανή ατμόσφαιρα, είναι πολύ πρόσφατη η ιστορία των φάρων για να την αφήσουμε στην ομίχλη της άγνοιας, στο ημίφως της ημιμάθειας. Ίσως ήρθε η ώρα να φωτίσουμε εμείς τους φάρους, ώστε αυτά τα σύμβολα να μην χαθούν αλλά αντίθετα να εξακολουθούν να φωτίζουν τα πλοία στη θάλασσα, το παρελθόν στους νεότερους, τη παράδοσή μας, τη ψυχή μας.\nΑΠΟΚΑΤΑΣΤΑΣΗ ΚΑΙ ΕΝΑΛΛΑΚΤΙΚΕΣ ΧΡΗΣΕΙΣ ΤΩΝ ΦΑΡΩΝ\nOι πέτρινοι φάροι της χώρας μας είναι κτίρια που φτιάχτηκαν για να εξυπηρετήσουν συγκεκριμένες ανάγκες της ναυσιπλοΐας. Πρώτο λόγο στη σχεδίασή τους είχε η λειτουργικότητα και η αντοχή στις καιρικές συνθήκες και το χρόνο. Στη συντριπτική τους πλειοψηφία η αισθητική τους βρίσκεται σε υψηλά επίπεδα. Σήμερα πολλοί από αυτούς λειτουργούν σαν μουσεία και ειδικά αυτοί που βρίσκονται μέσα η κοντά σε αστικές περιοχές αποτελούν πραγματικά στολίδια για την πόλη τους π.χ. ο φάρος της Αλεξανδρουπόλεως, των Χανίων , στο Ρέθυμνο , στην Ρόδο και αλλού, οι οποίοι είναι μερικοί από τους πλέον πολυφωτογραφημένους ελληνικούς φάρους.\nΟι πέτρινοι φάροι της Ελλάδας είναι ζωντανά μουσεία, και προσελκύουν τον επισκέπτη. Ευτυχώς που υπάρχει και η Υπηρεσία Φάρων του Πολεμικού Ναυτικού, που μαζί με το ΑΠΘ, ενδιαφέρονται και προσπαθούν να αποκαταστήσουν και να διασώσουν αυτά τα μνημεία. Τον Ιούνιο του 2013, στη χώρα μας προγραμματίστηκε να γίνει το παγκόσμιο συνέδριο φάρων, την ώρα που μόλις 58 από τους 141 φάρους συντηρούνται τακτικά από την Υπηρεσία Φάρων, ενώ οι υπόλοιποι είναι σε πολύ κακή κατάσταση. «Κάθε φάρος είναι ένα μικρό μουσείο του εαυτού του», λένε τα στελέχη της Υπηρεσίας Φάρων.\nΤο 2007 είχε ξεκινήσει μια σημαντική προσπάθεια για να αποκατασταθούν αυτά τα πέτρινα κτίσματα, που είναι κατασκευασμένα από τα μέσα του 19ου αιώνα μέχρι τις αρχές του 20ού και είναι όλα μνημεία. Ωστόσο, η Πολιτεία ποτέ δεν είχε τη διάθεση να ενστερνιστεί το όραμα των ανθρώπων του Πολεμικού Ναυτικού, των τοπικών κοινωνιών και των αρμόδιων επιστημόνων. Αυτό αποδεικνύει η απροθυμία με την οποία οι υπηρεσίες του υπουργείου Πολιτισμού προχωρούν σε χαρακτηρισμούς των φάρων ως διατηρητέων. Πολυετείς καθυστερήσεις και... αναχώματα είχαν ως αποτέλεσμα μέχρι σήμερα να είναι χαρακτηρισμένοι ως διατηρητέοι μόλις 33 πέτρινοι φάροι, ενώ εκκρεμούν αποφάσεις χαρακτηρισμού για πολλούς άλλους επί διετία...\nΗ αρχή της αξιολόγησης των ελληνικών φάρων ως μνημείων έγινε το 2007. Τότε μέσω του προγράμματος EC Pharos, το ΑΠΘ και συγκεκριμένα το Εργαστήριο Δομικών Υλικών της Πολυτεχνικής Σχολής, μελέτησαν τους ελληνικούς φάρους και πρότειναν τα υλικά και τις μεθόδους αποκατάστασής τους, διότι τα μνημεία χάνονταν, εξαιτίας των φθορών, το ένα μετά το άλλο και μόνον επισκέψιμα δεν ήταν. Στο πλαίσιο του συγκεκριμένου προγράμματος (συμμετείχαν Αγγλία, Ιταλία, Νορβηγία, Κύπρος) αποκαταστάθηκε πιλοτικά ο φάρος του Αγγελοχωρίου Θεσσαλονίκης, που παραμένει από τα καλύτερα δείγματα και είναι προσβάσιμος για τους πολίτες, ένα στολίδι για την περιοχή. Από τότε, η Υπηρεσία Φάρων προσπάθησε να προωθήσει τις αποκαταστάσεις με χρηματοδότηση από το ΕΣΠΑ, ώστε να σωθούν όλοι οι ελληνικοί φάροι. Το... δρόμο του Αγγελοχωρίου ακολούθησε και ο φάρος στην Κασσάνδρα.\nΠαρά τις δυσκολίες και τα εμπόδια, παρά την οικονομική κρίση, σήμερα είναι υπό αποκατάσταση πέντε φάροι σε όλη τη χώρα (Τρίκερι, Κόγχη Σαλαμίνας, Αγιος Ηλίας Αμοργού, Κοκκινόπουλο Ψαρών, Μονεμβασιά). Αυτές οι αποκαταστάσεις περιμένουν την έγκριση των κονδυλίων από το ΕΣΠΑ. Την τελευταία τετραετία, η Υπηρεσία Φάρων κατόρθωσε να αποκαταστήσει, χάρη στην αυταπάρνηση των στελεχών της, συνολικά 14 φάρους [ Σπέτσες, Βρυσάκι Λαυρίου, Μελαγκάβι Κορινθιακού, Ψαρομύτα, Οθωνοί, Πρασονήσι Ρόδου, Υψηλή Καστελόριζου, Πασσάς Οινουσών, Φάσσα Άνδρου, Λιθάρι Σκύρου, Ακρωτήρι Σαντορίνης, Σουσάκι Αργοσαρωνικού] - οχτώ με ίδιους πόρους, τρεις με κονδύλια της τοπικής αυτοδιοίκησης και του ΕΣΠΑ και τρεις με δωρεές του Ιδρύματος «Αικατερίνης Λασκαρίδη [Φάροι Ταίναρου, Μαλέα και Ντάνα]. Παράλληλα το ΓΕΝ έδωσε την άδεια στην Αναπτυξιακή Εταιρεία Αμβρακικού για την επισκευή και αναπαλαίωση του φάρου Κόπραινας Άρτας η οποία και ολοκληρώθηκε και ο φανός λειτουργεί ως ναυτιλιακό βοήθημα και ως Μουσείο.\nΟι φάροι είναι νεότερα μνημεία, που χάνονται εξαιτίας της αδιαφορίας των υπόλοιπων φορέων της ελληνικής Πολιτείας. Συνολικό σχέδιο αποκατάστασης και αξιοποίησής τους δεν υπήρξε ποτέ. Άλλωστε, είναι χαρακτηριστικό ότι ενώ η Υπηρεσία Φάρων κατέθεσε πρόταση το 2007, για αποκατάσταση 50 φάρων μέσω του ΕΣΠΑ, στην πορεία συρρίκνωσαν την πρόταση κάνοντας λόγο για αποκατάσταση 46, μετά 12 και στο τέλος χρηματοδοτήθηκε η αποκατάσταση μόλις πέντε, όπως προαναφέρθηκε. Οι αρμόδιοι της Υπηρεσίας Φάρων κάνουν έκκληση για να βρεθούν οι απαιτούμενοι πόροι ώστε να μη χαθούν αυτά τα μοναδικά μνημεία της πατρίδας μας. Σήμερα, σε πολλούς από αυτούς τους φάρους δεν υπάρχει καν πρόσβαση. Δεν θέλουν να αλλοιωθεί το τοπίο. Θέλουν να διατηρηθεί κάθε φάρος και να βελτιωθεί η δυνατότητα πρόσβασης, διατηρώντας παράλληλα και τα χαρακτηριστικά του άμεσου περιβάλλοντός του. Η χρηστικότητα των φάρων παραμένει, αλλά εξασθενεί. Δεν μπορούμε όμως να αφήνουμε στην τύχη τους τόσο αξιόλογα μνημεία……\nΠΡΟΤΑΣΕΙΣ ΓΙΑ ΕΝΑΛΛΑΚΤΙΚΕΣ ΧΡΗΣΕΙΣ ΦΑΡΩΝ\nΣτις περισσότερες χώρες η ιδέα που έχει επικρατήσει είναι η μετατροπή των φάρων σε ναυτικά μουσεία , αλλά δεν είναι λίγοι εκείνοι οι φάροι που έχουν πουληθεί σε ιδιώτες για διάφορες χρήσεις. Χαρακτηριστικό το παράδειγμα του πρώτου αγγλικού φάρου Burnham-on-Sea που έγινε πλήρως αυτοματοποιημένος, ο οποίος πουλήθηκε σε ιδιώτη και μετατράπηκε σε κατοικία. Ο φάρος αυτός που βρίσκεται στο κανάλι του Μπρίστολ χτίστηκε το 1830 και είναι ένας κυκλικός πύργος 33 μέτρων, με επτά πατώματα και ενσωματωμένη στο κατώτατο σημείο του την κατοικία του φαροφύλακα. Το 1996 ο φάρος τέθηκε σε δημοπρασία και οι τρέχοντες ιδιοκτήτες τον μετέτρεψαν σε ενιαία κατοικία.\nΆποψη δική μας πάντως είναι, ότι δεν πρέπει επ' ουδενί τρόπο να πουληθούν οι φάροι σε ιδιώτες, αλλά να βρεθούν τρόποι χρηματοδότησης της αναπαλαίωσής τους και να αποδοθούν στη χρήση του κοινού. Μπορούμε να προτείνουμε νέους τρόπους εναλλακτικής χρήσης των φάρων προκειμένου να μην εγκαταλειφθούν, όπως :\n1. Τουριστική εκμετάλλευση με:\n Ασφαλή πρόσβαση των επισκεπτών μέσω ξηράς και θάλασσας.\n Διευθέτηση του περιβάλλοντος χώρου του φάρου.\n Αξιοποίηση και ανάδειξη του φυσικού περιβάλλοντος.\n Ανάδειξη των πολιτιστικών αξιών της περιοχής με ειδικές διαδρομές-επισκέψεις χώρων.\n Λειτουργία έκθεσης στο κύριο σώμα του φάρου σχετικά με την ιστορία των φάρων και την τυπολογική, τεχνολογική τους εξέλιξη.\n Δημιουργία εκθεσιακού χώρου-μουσείο- ή άλλου χώρου προσέλκυσης κοινού-ενυδρείο- στην ευρύτερη περιοχή γύρω από το φάρο.\n2. Φιλοξενία - Σε σχέση με τον τουρισμό μια άλλη πρόταση θα ήταν , να μετατραπούν τα «φαρόσπιτα» σε ξενώνες διαμονής . Πολλοί από τους φίλους των φάρων, ανάμεσα σ΄αυτούς κι εμείς, θα θεωρούσαν μαγευτική την διαμονή σε ένα φάρο.\n3. Εκπαιδευτικούς σκοπούς - Οι φάροι θα μπορούσαν να είναι πρότυπα εκπαιδευτικά κέντρα Ναυτικών σπουδών.\n4. Επιστημονικές έρευνες (θαλασσίων ερευνών).\n5. Κέντρα κατάδυσης.\n6. Μετεωρολογία - εγκατάσταση μετεωρολογικών σταθμών.\n7. Επιτήρηση θαλάσσιας κίνησης - συστήματα Vessel Traffic Management Systems.\n8. Εθνικά ναυτικά μουσεία και πολιτιστικά κέντρα.\nΌπως και να έχει πρέπει όλοι να βάλουμε τα δυνατά μας έτσι ούτως ώστε τα πολιτιστικά αυτά μνημεία του τόπου μας , να συνεχίσουν να μας δείχνουν το δρόμο μέσα στις τρικυμίες , και να αποτελούν σύμβολα πορείας και προορισμού.\nΓιατί όσο υπάρχουν φάροι το ταξίδι θα συνεχίζεται.......\nΗ ΓΟΗΤΕΙΑ ΤΩΝ ΦΑΡΩΝ\nΟ φάρος αναβοσβήνει δηλώνοντας την ταυτότητά του και συγχρόνως ανοιγοκλείνει το μάτι του προσωπικά για τον καθένα που τον κοιτά. Αναβοσβήνει ο φάρος λες και επιμένει να θυμίζει την αέναη πάλη του ανθρώπου με τη θάλασσα, να θυμίζει την αυθεντικότητα των δυσκολιών του ταξιδιού, την υπενθύμιση του ορόσημου. Αναρωτιόμαστε μήπως βρισκόμαστε σ' ένα χρονικό σημείο που μπορεί να χρειαζόμαστε να προσδιορίσουμε τη θέση μας, μέσα από την προσέγγιση στις ζωές ανθρώπων και επαγγελμάτων μιας εποχής μόλις πίσω μας. Αναρωτιόμαστε μήπως τώρα χρειαζόμαστε να πλησιάσουμε τους φάρους, να τους συναντήσουμε και να μας διηγηθούν για πράγματα που μόλις πέρασαν. Μήπως χρειάζεται να φωτίσουμε περισσότερο την ιστορία της ναυτοσύνης μας. Οι φάροι είναι εκεί από τότε που έγιναν. Ακίνητοι και αέναοι στο καθήκον τους. Ακίνητοι και ζωντανοί! Μνήμη και Παρουσία. Οι φάροι που συνδέθηκαν με ζωές ανθρώπων όπως φτάνουν μέχρι τις μέρες μας. Ένα ταξίδι - μια γνωριμία - για τον καθένα μας ξεχωριστά.\nΤο δίκτυο Φάρων της Ελλάδας


Η ΚΑΤΑΛΗΞΗ ΕΝΟΣ ΠΡΟΑΝΑΓΓΕΛΘΕΝΤΟΣ ΣΚΗΝΙΚΟΥ…. | ΜΕΤΑΛΛΕΙΑ ΧΑΛΚΙΔΙΚΗΣ\nΗ ΚΑΤΑΛΗΞΗ ΕΝΟΣ ΠΡΟΑΝΑΓΓΕΛΘΕΝΤΟΣ ΣΚΗΝΙΚΟΥ….\nΜια από τα ίδια σήμερα…. Καμιά πενηνταριά «ακτιβιστές» έκλεισαν πάλι από το μεσημεράκι το δρόμο για το εργοτάξιο της Ελληνικής Χρυσός ,για να μην περάσουν τα φορτηγά ΔΧ με αποτέλεσμα εξαιτίας της νέας αυτής «αγωνιστικής» δράσης τους να εγκλωβιστούν μέσα στο Παλαιοχώρι. Εκτός όμως τους αυτοκινητιστές που υφίστανται τις συνέπειες αυτής της… δράσης, ούτε η δεύτερη βάρδια εργαζομένων δεν μπορούσε να φτάσει στο εργοτάξιο.\nΤελικά η αστυνομία επενέβη –αν και αργά– με απολογισμό 3 τραυματίες και 2 προσαγωγές γυναικών. Η συμπλοκή, όπως μεταδίδει το altertness, έγινε όταν γυναίκες που συμμετείχαν στην κινητοποίηση σχημάτισαν αλυσίδα για να μην περάσουν τα λεωφορεία που μετέφεραν εργαζόμενους προς τις Σκουριές.\nΟι 2 προσαχθείσες γυναίκες (η μία κατάγεται από την Ιερισσό και η άλλη από το Γομάτι) μεταφέρθηκαν στην ασφάλεια Πολυγύρου.\nΜπράβο ρε μάγκες… Βάλτε πάλι μπροστά γυναίκες… Πως και δεν βάλατε και παιδιά αυτή τη φορά; Σε λίγο θα βγουν να πουν πάλι «επιτέθηκε η αστυνομία σε ανήμπορες γυναίκες που έκαναν ειρηνική διαδήλωση….». Τι άλλο θα δούμε μέχρι τις εκλογές….\nThis entry was posted in Αρχική, Νέα / Ειδήσεις and tagged ακτιβιστές, ασφάλεια Πολυγύρου, Ελληνικής Χρυσός, εργοτάξιο, παλαιοχωρι, προσαγωγές, Σκουριες, συμπλοκή on 19/02/2014 by metalleiachalkidikis.\n← ΕΠΕΤΕΙΟΣ ΝΤΡΟΠΗΣ ΕΚ ΤΗΣ ΑΣΤΥΝΟΜΙΑΣ →


Αποχωρεί ο COO της Mitsubishi | Drive\nΑποχωρεί ο COO της Mitsubishi\nΣτο πλαίσιο εκτεταμένων αλλαγών στην μετά-Ghosn εποχή στη Συμμαχία.\nΟ Trevor Mann διευθυντής λειτουργιών (chief operating officer) της Mitsubishi, θα αποχωρήσει από τη θέση του. Ο 57χονος Mann, εντάχθηκε στο δυναμικό της Nissan στο Ηνωμάνο Βασίλειο το 1985 και το 2016 εστάλη στη Mitsubishi μετά την εξαγορά του 34% της τελευταίας από τη Nissan.\nΜετά την ένταξη στην Nissan ως ένας εκ των επικεφαλής στο εργοστάσιο της αυτοκινητοβιομηχανίας στο Sunderland της βορειοανατολικής Αγγλίας, ο Mann ανέλαβε άλλους ευρωπαϊκούς ηγετικούς ρόλους προτού προωθηθεί σε ακόμη υψηλότερες στα κεντρικά γραφεία της Nissan στην Ιαπωνία.\nΟ Mann θα εγκαταλείψει την εταιρεία στα τέλη Μαρτίου και τη θέση του θα πάρει ο Ashwani Gupta, που τώρα είναι ανώτερος αντιπρόεδρος για τα εμπορικά οχήματα στη συμμαχία Renault-Nissan-Mitsubishi.\nΗ Mitsubishi ανακοίνωσε τις αλλαγές την Τετάρτη ως μέρος ευρύτερων ανακατατάξεων μεταξύ των κορυφαίων στελεχών της Nissan και της Mitsubishi μετά τη σύλληψη του Carlos Ghosn τον Νοέμβριο.\nΗ Mitsubishi δεν σχολίασε τίποτα σε σχέση με το μέλλον του Mann στην εταιρεία, σε αντίθεση με τη Nissan που δήλωσε ότι ο Mann δεν θα επιστρέψει σε κάποια θέση στη Συμμαχία.


«Οδύσσειες», Εθνικό Αρχαιολογικό Μουσείο Αθήνας - Action Plus\nΤηλ.: (0030) 210-3230102 Email: [email protected]gr\n«Οδύσσειες», Εθνικό Αρχαιολογικό Μουσείο Αθήνας\nΤο ταξίδι του ανθρώπου μέσα στο χρόνο, την ανθρώπινη αγωνία για επιβίωση αλλά και για απάντηση κορυφαίων ερωτημάτων διηγείται η εμβληματική περιοδική έκθεση “Οδύσσειες” του Εθνικού Αρχαιολογικού Μουσείου. Κορυφαίοι φορείς και μουσεία απ’ όλο τον κόσμο συμπράττουν για τη δημιουργία μιας μοναδικής, πολυδιάστατης αφήγησης.\nΣημ: Εξαιτίας της παράτασης της περιοδικής έκθεσης έως τις 24 Μαρτίου 2018, η ActionPlus θα σας ξεναγήσει για τελευταία φορα στην περιοδική έκθεση «Οδύσσειες».\nΗμέρα / ώρα: Κυριακή 4 Φεβρουαρίου, 11:30 – 13:00\nΕισιτήρια εισόδου Μουσείου: Τη συγκεκριμένη ημέρα η είσοδος στο Μουσείο είναι ελεύθερη για το κοινό.\nΣυμπληρώνετε την αίτηση συμμετοχής, στον σύνδεσμο: https://goo.gl/forms/qeIhnr6IBFaWDdAU2\nΣτην είσοδο του Μουσείου στην οδό 28ης Οκτωβρίου 44, Αθήνα, μεταξύ 11:00 ως 11:15. Ξεκινάμε στις 11:30 π.μ ακριβώς. Η ξενάγηση διαρκεί 1,5 περίπου ώρες.\nΠαιδιά (κάτω των 12 ετών): (έως 12 παιδιά ανά ενήλικα)


Ηταν δίκαιο, έγινε πράξη! | Η Εφημερίδα των Συντακτών\nΤο φετινό ήταν το 19ο σκουντέτο για τη Μίλαν και το πρώτο μετά το 2011.\nΗ αγωνία δεν κράτησε πολύ χθες στο Σασουόλο. Η Μίλαν ήθελε μια ισοπαλία στην έδρα της τοπικής ομάδας, αλλά δεν ήθελε να κάνει τη βραδιά της θρίλερ. Ετσι νίκησε εύκολα με 3-0 από το πρώτο ημίχρονο κιόλας και στη συνέχεια όλοι μετρούσαν αντίστροφα για το πάρτι της στέψης.\nΤο γήπεδο Μαπέι είχε γεμίσει από 20.000 οπαδούς της Μίλαν, ενώ η ζήτηση ξεπέρασε τις 100.000! Ο μεγάλος φορ, ονόματι Ολιβιέ Ζιρού, πέτυχε δυο γκολ στο 17΄ και το 32΄, ενώ ο Κεσί στο 36΄ ολοκλήρωσε τον «ροσονέρο» θρίαμβο.\nΕιδικά στα τελευταία 15-20 λεπτά, το ματς ήταν διαδικαστικό, αφού ο πάγκος της Μίλαν πανηγύριζε, φώναζε συνθήματα μαζί με τον κόσμο κ.λπ. Το τέλος του ματς βρήκε τον αγωνιστικό χώρο να γεμίζει με οπαδούς της Μίλαν, ενώ έπειτα από πολύ κόπο κατάφεραν να τους βγάλουν εκτός, ώστε να αρχίσει το τελετουργικό της απονομής. Μια χαρά έγινε η φιέστα της Μίλαν σε εκτός έδρας ματς. Οχι απλά μια απονομή, αλλά παρουσίαση (και αποθέωση) όλων των παικτών. Οι περισσότεροι έβγαιναν με σαμπάνιες στα χέρια, όμως την παράσταση έκλεψε ο Ζλάταν Ιμπραΐμοβιτς, ο οποίος εμφανίστηκε like a boss, καπνίζοντας ένα πούρο!\n«Θα σας πω με λίγα λόγια γιατί αξίζαμε τον τίτλο» δήλωσε ο προπονητής Στέφανο Πιόλι και εξήγησε: «Δεν τα παρατήσαμε ποτέ. Δείξαμε χαρακτήρα και βέβαια είχαμε εξαιρετικό κλίμα μεταξύ μας. Κάθε προπόνηση ήταν ευχάριστη για όλους. Ετσι νικήσαμε κάποια σημαντικά ματς και κατακτήσαμε το τρόπαιο».\nΤο χθεσινό ήταν το 19ο σκουντέτο για τη Μίλαν και το πρώτο μετά το 2011, όταν στον πάγκο καθόταν ο Μασιμιλιάνο Αλέγκρι. Ετσι, οι «ροσονέρι» ισοφάρισαν τις κατακτήσεις της Ιντερ, που την ίδια ώρα νίκησε κι αυτή με 3-0 τη Σαμπντόρια.\nΟι οπαδοί της στο «Μεάτσα» περίμεναν ένα θαύμα από τον αγώνα της συμπολίτισσας, αλλά αυτό δεν ήρθε. Στο φινάλε έμεινε το χειροκρότημα του κόσμου και η ατάκα του Σιμόνε Ιντσάγκι: «Θα πω μπράβο στη Μίλαν, όμως κι εγώ είμαι περήφανος για την ομάδα μου».\nΚατά τα λοιπά, πέρα από τις δύο Μιλανέζες, στο Τσάμπιονς Λιγκ πάνε Νάπολι και Γιουβέντους, ενώ στο Γιουρόπα θα παίξουν οι δυο πρωτευουσιάνες Λάτσιο και Ρόμα. Τέλος, στο Κόνφερενς Λιγκ πέρασε η Φιορεντίνα, η οποία νίκησε τη Γιουβέντους με 2-0, την ώρα που η Αταλάντα έχανε εκτός έδρας από την Εμπολι, ολοκληρώνοντας μια κακή χρονιά, που ολοκληρώθηκε με τον χειρότερο τρόπο.


Αντιδράσεις μετά τις χυδαιότητες συνδικαλιστή σε δημοσιογράφο που κατήγγειλε σεξουαλική επίθεση | Το Κουτί της Πανδώρας\nΤην αποπομπή του απαιτεί η ΔΑΣ ΓΣΕΕ από τη θέση του αντιπροέδρου του Σωματείου Ξενοδοχοϋπαλλήλων Ρόδου - Δείτε τι έγραψε\nNewsRoom 22/01/2021 | 17:03\nΤην αντίδραση της Δημοκρατικής Αγωνιστικής Συνεργασίας ΓΣΕΕ προκάλεσε η χυδαία ανάρτηση συνδικαλιστικού στελέχους κατά δημοσιογράφου που πριν λίγες ημέρες κατήγγειλε σεξουαλική παρενόχληση από πολιτικό στέλεχος.\nΣυγκεκριμένα, ο Αντιπρόεδρος του Σωματείου Ξενοδοχοϋπαλλήλων Ρόδου, Τάσος Ψαρόμπας, ανήρτησε την είδηση της καταγγελίας της δημοσιογράφου μαζί με την παρακάτω χυδαία και απαράδεκτη φράση:\n«χααχαχαχαχα........ πόσο ανώμαλος μπορεί να ήταν? Δεν γαμάς κομμουνίστρια ούτε με πέντε προφυλακτικά και αν το κάνεις μόνο από κώλο, αν σπάσουν και τα πέντε άντε να αρπάξεις κανένα αφροδίσιο! Αν το κάνεις από μπροστά και σπάσουν θα πρέπει να σκοτώσεις και το μπάσταρδο!»\nΗ αντίδραση της ΔΑΣ ΓΣΕΕ ήταν άμεση και σε επιστολή της προς το προεδρείο τη διοίκηση της ΓΣΕΕ αναφέρει:\n«Δεν είναι η πρώτη φορά που ο συγκεκριμένος προβαίνει σε τέτοιες αναρτήσεις χυδαίου περιεχομένου.\nΚαι αυτός είναι Αντιπρόεδρος του Σωματείου Ξενοδοχοϋπαλλήλων, δηλαδή κατέχει στελεχική θέση στο συνδικάτο.\nΤέτοια πρόσωπα δεν μπορούν να εκπροσωπούν εργαζόμενους. Απαιτούμε εδώ και τώρα να αποπεμφθεί από το συνδικάτο και από την διοίκησή του και από την Ομοσπονδία του κλάδου».\nΥπενθυμίζεται ότι η δημοσιογράφος του Ριζοσπάστη, Ιωάννα Ηλιάδη, σε ανάρτησή της καταγγέλλει ότι το 1994 είχε δεχτεί σεξουαλική επίθεση από τον τότε υφυπουργό Άμυνας, μέσα στο γραφείο του.\nΟλόκληρη η μαρτυρία - καταγγελία\nΠηγαίνω κι εγώ λοιπόν στο γραφείο, η γραμματέας μου ανοίγει την πόρτα, και κάθομαι μπροστά από το γραφείο του. Κάνω κάποιες ερωτήσεις και όταν τέλος πάντων ολοκληρώθηκε η συνομιλία, και ήταν η ώρα να φύγω, σηκώνεται και μου λέει ωραίο φόρεμα φοράς και πάει να το ξεκουμπώσει. Σαστισμένη πετάγομαι επάνω και απομακρύνομαι.\nΚι αρχίζει να με κυνηγάει γύρω από ένα τραπέζι συσκέψεων που υπήρχε για να με φιλήσει. Εγώ να ουρλιάζω ότι δεν θέλω να με φιλήσει κανένας και να τρέχω γύρω γύρω από το τραπέζι. Και να με κυνηγάει και να λέει ένα φιλάκι. Πρέπει να έκανε 2-3 φορές το γύρο του τραπεζιού, εγώ μπροστά κι αυτός ξοπίσω να θέλει ντε και καλά να με φιλήσει. Μέχρι που φθάνω στην πόρτα και πάει κι αυτός και πλέον πρέπει να είχα πάθει παράκρουση γιατί άρχισε να λέει εντάξει μόνο μη φωνάζεις.\nΈξω ήταν η γραμματέας και στο σαλονάκι κάθονταν μάλλον κάτι ψηφοφόροι του που είχαν κλείσει ραντεβού να τον δουν. Λογικά πρέπει να με άκουσαν άπαντες. Δεν θυμάμαι καν τη στιγμή που βγήκα. Θυμάμαι μόνο τα νεύρα και ότι ήμουν σε μια κατάσταση που δεν ήξερα τι να κάνω. Κατέβηκα έναν όροφο και πήγα σε γραφείο συνεργάτη του Γεράσιμου Αρσένη για να ενημερώσει τον υπουργό.\nΠροσπάθησαν και με έπεισαν να μείνει εκτός δημοσιότητας. Λίγα χρόνια αργότερα, σε κάποια συζήτηση με συναδέλφους είπα ότι κάποτε είχα δεχθεί παρενόχληση από πολιτικό στο υπουργείο και ένας από αυτούς μου είπε ότι το ήξερε. Οι φωνές μου είχαν ακουστεί έξω και η γραμματέας του υφυπουργού με είχε ακούσει και του το είχε μεταφέρει.\nΣκεφτείτε πόσες ενδεχομένως ανέχονται τέτοιες συμπεριφορές χωρίς να μπορούν να αντιδράσουν.\nΠιστεύω ότι θα ακούσετε πολλές παρόμοιες ιστορίες τώρα που άνοιξε το κουτί. Γι αυτό #με_τη_σοφία και την κάθε Σοφία που θα μιλήσει για να προλάβει το επόμενο θύμα #me_tin_sofia».


ΚΙΝΑΛ: 30 - 31 Μαρτίου το έκτακτο πολιτικό και καταστατικό συνέδριο | ΑΘΗΝΑ 9,84\nΚΙΝΑΛ: 30 – 31 Μαρτίου το έκτακτο πολιτικό και καταστατικό συνέδριο\nΣτις 30 και 31 Μαρτίου θα πραγματοποιηθεί το έκτακτο πολιτικό και καταστατικό συνέδριο του ΚΙΝΑΛ με στόχο την ενοποίηση του κινήματος, όπως έγινε γνωστό κατά την συνεδρίαση της Εκτελεστικής Γραμματείας που είναι σε εξέλιξη.\nΣτην εισαγωγική της τοποθέτηση η πρόεδρος του Κινήματος Αλλαγής, Φώφη Γεννηματά, αφού έκανε λόγο για φαινόμενα παρακμής και εκφυλισμού, με αφορμή το πολιτικό κλίμα και τα όσα γίνονται στο ελληνικό κοινοβούλιο, εξαπέλυσε σφοδρή επίθεση στην κυβέρνηση και τον πρωθυπουργό.\n“Μέχρι χθες υπήρξε χορηγός της ΝΔ ξεπλένοντας τις ευθύνες της κυβέρνησης Καραμανλή, σήμερα προσωπικά ο κ. Τσίπρας γίνεται και χορηγός της ακροδεξιάς που καραδοκεί στην Ελλάδα”, επεσήμανε η κ. Γεννηματά.\nΖήτησα τη διεξαγωγή έκτακτου συνεδρίου γιατί από την αρχή η πολύκομματικότητα δεν ήταν η πρώτη μου επιλογή, τόνισε η κ. Γεννηματά, επισημαίνοντας ότι δημιούργησε περισσότερα προβλήματα. Έκανε λόγο για πολυφωνία, που θόλωνε, όπως είπε, το στίγμα μας. Βλέπουμε το λάθος και το διορθώνουμε άμεσα, σημείωσε αναφερόμενη στο επικείμενο συνέδριο.\nΗ Φώφη Γεννηματά, τόνισε ότι η βάση θα είναι ο ιδρυτής του νέου φορέα και θα αναλάβει την ευθύνη να πορευθεί από εδώ και πέρα. Ο ελληνικός λαός δεν μπορεί να περιμένει τίποτα άλλο από την κυβέρνηση παρά την ημερομηνία των εκλογών. Το πως θα κυβερνηθεί αυτός ο τόπος θα το πει ο λαός με την ψήφο του και δεν θα το προκαθορίσει κανένα μέσο, επιχειρηματίας και κανείς με την προσωπική του φιλοδοξία και στρατηγική.\nΗ Φώφη Γεννηματά επέμεινε στη διμέτωπη επίθεση σε ΣΥΡΙΖΑ και ΝΔ λέγοντας ότι η απάντηση δεν είναι ο σικέ δικομματισμός που επιχειρούν να στήσουν τα δυο κόμματα.\nΑυτή η πόλωση και ο διχασμός, όπως είπε, οδηγούν σε νέα αδιέξοδα. Εμείς λέμε ένα μεγάλο Όχι στη λογική των μετώπων είτε με τη ΝΔ, είτε με τον ΣΥΡΙΖΑ που είναι δήθεν προοδευτικός. Αποδείχθηκε ένα κόμμα, όπως ανέφερε, εκτός από λαϊκίστικό και βαθύτατα συντηρητικό.\nΑναφερόμενη στη Συμφωνία των Πρεσπών , η πρόεδρος του ΚΙΝΑΛ δήλωσε ότι ο Αλέξης Τσίπρας πέτυχε μέσω αυτής τρία σε ένα, όπως είπε χαρακτηριστικά .1ον, να παραχωρήσει γλώσσα και εθνικότητα, διατηρώντας έτσι τον αλυτρωτισμό. 2ον να χειριστεί με τέτοιο τρόπο την υπόθεση χρησιμοποιώντας την για μικροκομματικά οφέλη, οδηγώντας σε διχασμό την ελληνική κοινωνία.\nΠαρά την επιμονή μου για συνεδρίαση του Συμβουλίου Πολιτικών Αρχηγών, κάτι τέτοιο δεν συνέβη ποτέ, δήλωσε η κ. Γεννηματά και 3ον, να διαλύσει μια σειρά από κόμματα στη Βουλή.\nΗ πρόεδρος του ΚΙΝΑΛ, έκανε λόγο για αλληλοεκβιασμούς, ίντριγκες και παρασκήνιο. Αναρωτιέμαι, πρόσθεσε, είτε εκ των έσω , είτε εξ αποστάσεως αν είχαν στόχευση και στο χώρο μας και στα εθνικά ζητήματα.\nΗ πρόεδρος του ΚΙΝΑΛ, αναφερόμενη στην οικονομία, δήλωσε ότι η χώρα βρίσκεται σε κρίσιμο σταυροδρόμι καθώς η Ελλάδα δανείζεται ακριβά και επιβαρύνεται κατά συνέπεια το χρέος και ως εκ τούτου η πορεία της χώρας.\nΑναφορικά με την αύξηση του κατώτατου μισθού, η Φώφη Γεννηματά, έκανε λόγο για μεγάλη κοροϊδία καθώς, όπως είπε, τη δίνει από τη μια και από την άλλη την παίρνει με την μείωση του αφορολόγητου.\nΣτη δευτερολογία της η Φώφη Γεννηματά, απευθύνοντας κάλεσμα για ενότητα, επεσήμανε μεταξύ άλλων: «σε αυτή την κρίσιμη συγκυρία για τη χώρα, να πράξουμε όλοι μας το καλύτερο δυνατό για να ισχυροποιήσουμε το ΚΙΝΑΛ». Για να προσθέσει με νόημα επιτιθέμενη σε ΣΥΡΙΖΑ και ΝΔ, «δεν μπορούμε να επιτρέψουμε στη ΝΔ να εμφανίζεται ως η μοναδική λύση στα αδιέξοδα που έχει δημιουργήσει ο ΣΥΡΙΖΑ».\nΣτέλνοντας μήνυμα και στο εσωτερικό του Κινήματος Αλλαγής ενόψει του συνεδρίου, η κ. Γεννηματά τόνισε μεταξύ άλλων , ο καθένας από εμάς μπορεί να έχει διαφορετική διαδρομή, βρήκαμε αυτά που μας ενώνουν, αυτή την ώρα πρέπει να είμαστε εξαιρετικά προσεκτικοί και να μην οπλίζουμε το όπλο του αντιπάλου. Σε αυτό το συνέδριο θα κριθούμε όλοι με τη στάση μας.\nΑναφερόμενη δε, στο θέμα των ψηφοδελτίων δήλωσε με αιχμηρό τρόπο ότι κανένας αρχηγός δεν έχει δεχθεί τόσες υποδείξεις για την κατάρτιση ψηφοδελτίων. “Δεν συναλλάσσομαι, έχω μπέσα” σημείωσε χαρακτηριστικά.\nΠαρέμβαση Γ. Καμίνη\n«Η εικόνα μας προς τα έξω είναι εικόνα με στοιχεία αποδόμησης», τόνισε στην παρέμβαση του ο Γιώργος Καμίνης. «Από τον Νοέμβριο του 2017 και τις εκλογές, είμαστε μείον 2 κόμματα, μείον πολλά στελέχη, μείον σε προοπτική. Θέλω να σας μεταφέρω τη δική μου εικόνα: Σε σχέση τουλάχιστον με τους ανθρώπους που με στήριξαν, πολίτες που στήριξαν διαχρονικά το ΠΑΣΟΚ, υπάρχει προβληματισμός και απογοήτευση. Και δεν είναι ότι μετακινούνται, αλλά αποστασιοποιούνται, κρατούν απόσταση από το εγχείρημα. Και αυτό είναι το χειρότερο».\n«Πριν αναφερθώ στις αιτίες, θέλω να ξεκαθαρίσω την προσωπική μου στάση. Είμαι εδώ, παρών, στηρίζω το εγχείρημα με όλες μους τις δυνάμεις, το έχω αποδείξει καθ’ όλη τη διάρκεια της προσπάθειας, πιστεύω στην ενότητα. Και θέλω αυτό να το καταστήσω σαφές προς πάσα κατεύθυνση», επεσήμανε ο κ. Καμίνης\nΟ Γιώργος Καμίνης έκανε λόγο για οργανωμένη επίθεση από τον ΣΥΡΙΖΑ: «Ο σχεδιασμός του περιλαμβάνει την διαίρεσή μας χρησιμοποιώντας εργαλειακά τη συμφωνία των Πρεσπών, την επίσημη πρόσκληση με το κατ’ επίφαση ‘προοδευτικό μέτωπο’ και την υπόγεια διαπραγμάτευση υφαρπαγής στελεχών.\nΗ δική μας ευθύνη: Κινηθήκαμε μεταβατικά, με όρους συνομοσπονδίας κομμάτων και όχι ως ένα ενιαίο κόμμα, μία ενιαία φωνή κάτι που είχα επισημάνει κι εγω ως ανάγκη από την αρχή). Ο πολυκομματικός μας σχεδιασμός είχε ως κύριο στόχο τη διαφύλαξη προνομίων και όχι να κάνουμε τα βήματα που απαιτούνται μπροστά. Στο συνέδριο κινηθήκαμε με πρωτοφανείς διαδικασίες διορισμών. Εγώ, προσωπικά, χωρίς καν να έχω σαν άλλους μηχανισμούς, ζήτησα εκλογές για το Π.Σ., όχι επειδή θα είχα όφελος αλλά επειδή αυτό επιτάσσει η εσωκομματική δημοκρατία. Σήμερα, αναγνωρίζουμε και τα 2 ως λάθη. Συνοδευόμενα, όμως, από το κόστος της επιλογής.\nΈλλειμμα προοδευτισμού: Προσωπικά, καταλαβαίνω την απόφαση της προέδρου για τη συμφωνία των Πρεσπών. Άλλωστε, η εκλογική μας βάση είναι πλειοψηφικά κατά της συμφωνίας. Θεωρώ ότι, για την μη συνεννόησή μας έχουμε ευθύνη όλοι. Και πρώτος να δεχθώ να την αναλάβω και εγώ. Και δεν πρέπει αυτή η συμφωνία να μας διαιρέσει, σημείωσε ο κ. Καμίνης λέγοντας: Δεν πρέπει να αφήσουμε τον Τσίπρα να πετύχει την συρρίκνωσή μας.\nΑυτό έρχεται και προστίθεται στη μετατροπή του διαχωρισμού της εκκλησίας-κράτους, σε διακριτούς ρόλους, και μάλιστα με μεθόδευση στο συνέδριο. Εκεί, η πλειοψηφία της βάσης είναι υπέρ του διαχωρισμού, ο οποίος αποτελεί και αίτημα της ιδρυτικής διακήρυξης της 3ης Σεπτέμβρη, αίτημα του ΠΑΣΟΚ. Ο κόσμος μας αντιδρά σε αυτή τη στάση ισορροπίας. Να σας πω τι θα γίνει αν φέρει ο ΣΥΡΙΖΑ τον διαχωρισμό; διερωτήθηκε ο κ. Καμίνης. Θα μας διχάσει ξανά, παίρνοντας αυτή τη φορά και κόσμο από τη βάση μας.\nΛειτουργία οργάνων: Το Π.Σ. Καταργήθηκε με την πρώτη διαφωνία. Και επαναλαμβάνω, η ευθύνη είναι όλων μας. Θα έπρεπε να καταλήξουμε σε μία ενιαία στάση σε ένα μείζον θέμα. Όμως, η αντίδραση στη διαφωνία δεν πρέπει να είναι η κατάργηση ενός οργάνου. Δεν λύνει έτσι τα προβλήματά της η δημοκρατία. Να βρούμε τον τρόπο να τα καταφέρουμε».\n«Αν υπάρχει η θέληση, όλα γίνονται. Αν υπάρχει υπονόμευση να αντιδράσουμε με σχόλιο», κατέληξε ο Γιώργος Καμίνης


Ακόμα ένας λόγος να είσαι επιφυλακτική με τα αθλητικά gadgets - AllYou.gr\nΑκόμα ένας λόγος να είσαι επιφυλακτική με τα αθλητικά gadgets\nΜια νέα έρευνα δείχνει ακόμα μια αδυναμία των λεγόμενων fitness trackers.\nΠριν λίγο καιρό, μια έρευνα συμπέρανε πως τα fitness trackers είναι... άχρηστα στο Γολγοθά σου να χάσεις κιλά και να μπεις σε φόρμα. Τώρα, μια άλλη έρχεται να αναφέρει ακόμα ένα αρνητικό που έχουν αυτά τα αθλητικά gadgets.\nΤα νέα δημοσιεύτηκαν στο JAMA Cardiology και κάνουν λόγο για ανακρίβεια στον τρόπο που αυτές οι συσκευές μετράνε τους παλμούς της καρδιάς. Στην έρευνα συμμετείχαν 50 υγιείς εθελοντές φορώντας δημοφιλή fitness trackers. Παράλληλα, είχαν συνδεθεί με ειδικές συσκευές για να μετράνε με μεγάλη ακρίβεια τους παλμούς της καρδιάς. Κατόπιν έκαναν διάδρομο.\nΤι διαπιστώθηκε; Όσο πιο έντονη ήταν η άσκηση, τόσο λιγότερο ακριβές ήταν το fitness tracker! Μεγαλύτερη ακρίβεια είχε το Apple Watch και το Mio, σύμφωνα με την έρευνα, καθώς είχαν συμφωνία με τα ειδικά μηχανήματα μέτρησης παλμών σε ποσοστό 91%. Το Fitbit Charge Hr ήταν ακριβές σε ποσοστό 84% και το Basis Peak σε ποσοστό 83%.\n"Σε ακινησία, όλες οι συσκευές έκαναν πολύ καλή δουλειά" αναφέρει ένας εκ των ερευνητών, ο Gordon Blackburn, καρδιολόγος στο Heart and Vascular Institute στην Cleveland Clinic. "Όσο η ένταση της άσκησης ανέβαινε, είδαμε μεγαλύτερη απόκλιση στην ακρίβεια" πρόσθεσε.\nΑυτές οι ανακρίβειες οφείλονται κυρίως στο γεγονός ότι αυτά τα gadgets χρησιμοποιούν το δέρμα του καρπού για να μετρήσουν τους παλμούς. Όταν η άσκηση είναι έντονη, ιδρώνεις και αυτό κάνει το fitness tracker να χάνει την επαφή και έτσι να μη δείχνει σωστά αποτελέσματα.\nΤο μεγαλύτερο πρόβλημα με αυτή την αδυναμία των fitness trackers είναι ότι μπορεί να δείξουν λιγότερους παλμούς από αυτούς που υπάρχουν. Αυτό μπορεί να οδηγήσει τον κάτοχο του να πιέσει τον εαυτό του πάνω από τα όρια. Αντίστροφα, οι υψηλότερες ενδείξεις μπορεί να "τρομάξουν" και έτσι να οδηγήσουν σε πιο ήπια άσκηση ενώ στην πραγματικότητα δεν υπήρχε λόγος.


Κορονοϊός - ΑΧΕΠΑ: Περισσότερα από 10 κρούσματα στο προσωπικό σε 24 ώρες | Έθνος\nΕΛΛΑΔΑ 20.10.2020 11:10\nΤελευταία Ενημέρωση 20.10.2020 15:09\nΤο νοσοκομείο ΑΧΕΠΑ αποδυναμώνεται καθώς οι εργαζόμενοι θα πρέπει να μπουν σε καραντίνα είτε παρουσιάζουν συμτώματα κορονοϊού είτε όχι\nΠερισσότερα από 10 κρούσματα κορονοϊού έχουν βρεθεί τις τελευταίες 24 ώρες στο νοσοκομείο ΑΧΕΠΑ της Θεσσαλονίκης, σύμφωνα με την ΠΟΕΔΗΝ. Συγκεκριμένα, τα κρούσματα κορονοϊού έχουν βρεθεί σε διοικητικό, νοσηλευτικό και παραϊατρικό προσωπικό.\nΌπως τονίζει η ΠΟΕΔΗΝ, υπάρχει φόβος ότι η διασπορά είναι ακόμα μεγαλύτερη, ενώ οι ανήσυχοι υγειονομικοί του νοσοκομείου υποβάλλονται σε τεστ. Ακόμα και με 10 κρούσματα κορονοϊού σημειώνεται ότι το νοσοκομείο αποδυναμώνεται καθώς οι εργαζόμενοι θα πρέπει να μπουν σε καραντίνα.\nΤην ίδια ώρα, ανήσυχος παρουσιάστηκε ο δήμαρχος Θεσσαλονίκης, Κωνσταντίνος Ζέρβας, μιλώντας στο Open TV, για το «τρίτο κύμα κορονοϊού», που όπως χαρακτηριστικά είπε, χτυπά την πόλη του. «Βρισκόμαστε στο κίτρινο το οποίο γίνεται πορτοκαλί. Υπάρχει προβληματισμός και από την κυβέρνηση. Ξεφεύγουν τα πράγματα. Είναι ανησυχητικά τα στατιστικά. Ένα στα δύο θετικά κρούσματα στη Θεσσαλονίκη είναι νέοι άνθρωποι από 16 έως 29 ετών», δήλωσε και έκανε έκκληση στους νέους να τηρούν τα μέτρα. «Ο μέσος όρος των κρουσμάτων είναι 33 ετών. Αυτό είναι ανησυχητικό τεστ γιατί δεν νοσούν, δεν κάνουν τεστ» ανέφερε χαρακτηριστικά.\nΜάλιστα, όπως είπε, την Πέμπτη θα επισκεφτεί τη Θεσσαλονίκη, ο υφυπουργός Πολιτικής Προστασίας, Νίκος Χαρδαλιάς, ενώ δεν απέκλεισε την εφαρμογή νέων μέτρων εντός των επόμενων ημερών. «Δεν δαιμονοποιούμε τους νέους. Το θέμα θα αντιμετωπιστεί συνολικά» είπε, ενώ απατώντας στο γιατί δεν πάρθηκε κάποιο μέτρο στη τηλεδιάσκεψη με τον πρωθυπουργό τόνισε: «Οι τηλεδιασκέψεις γίνονται για να συζητηθεί όλη η πληροφορία. Σήμερα, αύριο θα παρθούν οι αποφάσεις. Υπάρχουν οι συνταγές και εκεί που δεν πειθαρχούμε θα πρέπει να παρθούν μέτρα. Κακώς βρεθήκαμε σε αυτή την κατάσταση».\nΤο σχέδιο για τον περιορισμό της διασποράς\nΕκτεταμένοι έλεγχοι από μεικτά κλιμάκια ανδρών της Δημοτικής Αστυνομίας και της Ελληνικής Αστυνομίας ξεκινούν από σήμερα, Τρίτη, 20 Οκτωβρίου, στη Θεσσαλονίκη προκειμένου να περιοριστούν οι παραβατικές συμπεριφορές που παρατηρήθηκαν το προηγούμενο διάστημα στην πόλη από νεαρές κυρίως ηλικίες.


Μυτιληνιά Διάλεκτος: ΓΑΔΑΡΟΥΣ - ΤΑ ΜΥΤΙΛΗΝΙΑ ΜΑΣ Αργύρης Αραβανόπουλος\nΓΑΔΑΡΟΥΣ - ΤΑ ΜΥΤΙΛΗΝΙΑ ΜΑΣ Αργύρης Αραβανόπουλος\nΜ'σα τς αρ'βώνας παρά τρίχα\nνα χαλάσουμι τη δ'λειά...\nΨόφ'σι η γάδαρους τς Μαρίγιας\nΤσι να δεις πούνταν μεσ' στ'ν προίκα\n------τουν ζημιώθ'κα, πες, ιγώ...\nΤ' αθλουγώ πρώτα μη τ' μάνα μ',\nμι τ' Μαρίγια τ' αθλουγώ,\nτ'αθλουγώ μι τ'ν πιθιρά μ'\n------Τι' νταν τούτου του ικράμ?\n------Δεν πειράζ' μη λέγ' μουρέλι μ'\nτα γραφτά ' νι απί του Θιό!\nΑχ! ιμέ να δεις τ'ν καρδιά μ',\nπού' νι μαύρ' σα του κατράμ',\nνα ψουψήσ' η γάδαρός μας\nπου τουν είχαμι σα γιό!\nΤι να κάνουμι? υγεία!\nμπόρα 'νι τσι θα πιράσ'!\nο που ζείσ' τσι θα ξιχάσ'!...\n----Μπρε, τι λες ίλιγι η μάνα μ' ,\nΓάδαρου μας είχατι ταξ'\nτσ' είνι του πριπό τσ' η τάξ'\n-----ρώτα σ' ούλ'να τ' Μυτιλήν'-----\nστου γαμπρό όποιους τάζ' να δίν'.\n-----Ναί, αμ' ψόφ'σι!\n------Ας μη ψόφα.\n------Αμ, σαν είνι δα γραφτό?\n------Χουρίς γάδαρου στου λέγου\nεν είνι να παντριφτώ!\nΜάν'σι του Μαργιέλ' κλιαμένου\nμαντρακώ'θτσι μέσ' του σπίτ'.\nΤ'ν πήρι του παράπουνου\nτσι καταλάλει μ' άπουνου\nπού' θιλα, λέγ' απί τσείνιαν\nπιό πουλύ, του μακαρίτ'.\nΠέρνα μέρα, απάνου στ' μέρα,\nμέσα του Μαργέλ' σφαλ'στό.\n------Λέγι στ' μοίρα σ' φχαριστώ,\nμη κουντόψιλνι η μάνα μ' ,\nκάλλιου να στραβώσ' η δ'λειά,\nπάρ' α παντριφτείς ναμκιόρ'κα\nτου Μαργέλ' μι τα κ'ταλιά.\nΚαλά τά' λιγι η μάνούδα μ' !\nΚούνουμ' γω στ'ν αρχή τ'ν κουτσκούδα μ'.\nΤι, χαθήκαν δα οι γ'ναίτσις?\nΤσι προικιά μι του καντάρ' !\nΜι γυρεύγαν για τ' Βδουξίγια\nπού' χει όχ' γάδαρου, μα μ'λάρ!\nΧώρια που' χει τουν παρά\nπίσου, μπρός τσι μη τ'ν ουρά.\n....Ε, θα πεις, τώρα η Βδουξίγια,\nνα...που...τό' να τς δα του μάτ',\nπάγινι λουξά κουμμάτ'\nτσι γι' αυτό τ' λέγαν "Λουξίγια"\nτσ' όποιους ήθιλι να τ' βρεί\nέπριπ' α τ' γυρέψ' στουν κόσμου :\n" η Λουξίγια η καγιαρή".\nΜ'νώ στου Μαργέλ' μι τρόπου,\nγια τ' Βδουξίγια τσι καλά.\nΜ' είπαν β'ληθ'τσι να γιλά\nτσι να λέγ' πους πιάσει τόπου\nγη μιγάλη τς η κατάρα :\nσάνγκιμ' δα κακότ'χια ν' ήνταν\nνα μη δει μ' αυτήν τ'ν καγιάρα?\nΒάζου του τσιφάλι μ' κάτου\nνα του ξαναδιαλουγ'στώ.\nΝαί ! Είχει δίτσιου, μα του Ξ'τό!\nΤσι σαν ήρτι πάλι η λόγους\nφράστ ! τουν κόβγου μι του τσ'κούρ' :\n"Γ'ναίκα εν παίρνου ιγώ μη κ'σούρ΄ "\nΜ' είπαν τότις τ'ν Αμιρσούδα,\nμη χουράφ' τσι μη πραμάτεια,\nπού' χει τσι μπαχτέ, τσι σπίτ'\nτσ' απ' τη μιά, τσ΄απ' τ'ν άλλ' πλάγ' στ' μύτ΄,\nίσια τσι τα δυό τς τα μάτια.\nΜόνι, που... τα χρόνια τς...να,\nγλήγουρα η τσιρός πιρνά...\nΜουρμουρίζαν που η γάμους,\n'φτος θα πάγινι χαράμ'\nγιατί τότις πούνταν μ'κρή\nγι' Αμιρσούδα η καψιρή\nπαίζαν κ'τσό μη τ' Θελξιόπ'\nτ' Μπαμπακά, τ' μιγαλουθειά μ'!\nΜ'νά μι του Μαργέλ' πα στ΄ν ώρα :\n"Κόψει ούγια, δε πανί !\nκαλουρίζ'κου του... νινί !"\nΓια του γάδαρου ξιτίγιας,\nεμ καμώματα 'νι τούτα,\nνα καταδιχτώ να πάρου\nτ' Αμιρσούδ', τ' γρηγιά, τ' φαφούτα?\nΤού' δα...τού' δα...τ' αλουγύρ'σα...\nΤό'κουψα μη του μαχαίρ' :\n"Οι γρηγιές σαν θέλιν άντρα,\nνα γαμπρουλουγιώντι τσ' γέρ' ".\nΤρίτου προυξινιό καλότ' χου,\nτρίτου μέσα σ' ένα μήνα !\nΤούτην' δα τνη λέγαν Νίνα !\nπου χτυπά ----ντιν, ντιν!!!----σαν κόρδα,\nσα φλουρί τσι σαν κ'δουνέλ' !\nΉνταν τσι προυτιβουσιάνα !\nΜπρόβαλ' άξαφνα καρσί μ'\nτσι μιρμίδ'ξι του πιτσί μ' !\nΤι μουρφιά 'νταν 'φτή, τι νειάτα,\nτι κουρμί σφιχτό, σα χέλ' !\nΓέλα τσι πιρέχα μέλ'.\nΣα συ λόγιαζι γκρημνίζαν\nαπ΄τουν ουρανό γι' ατζέλ'\nτσ' άμα μίλα---ωχ σιβντάδις !\nήλιγις τσιλάηδι π'λέλ' !\nΚάναμι βιαστ'κά τ'ν αρ'βώνα--\nαρρουστά τσι πέφτ' η Νίνα !\nΩχ, φουρτούνις ! Η γι' αρρώστια\nμιά του γύρ'ζι, μιά του τσίνα.\nΦέρνου του γιατρό α τ'ν κουράρ'\n---δίνου τσ΄ένα κατουστάρ' ! ---\nτ' γλέπ', τ' ξιτάζ', --τσι γω α πλαντάζου :\nτι έχ' η Νίνα ? ...τι έχ' η Νίνα ?...\n-----Μη στιναχουριέσι, λέγ' μι,\nείνι μέσ' τουν πέμπτου μήνα...\n'Αμα τό' μαθι η Μαρίγια,\nμη του μ'νά πάλι μη τρόπου :\n"Πάρι αγκαστρουμέν' τη γ'ναίκα σ'\nνα γλυτώγ'ς απ' ένα κόπου".\nΈκλαψα τσι διαλουγίστ'κα...\nΤό' κουψα μη τουν μπαλτά :\nΕν είνι για μένα αυτά !\nΞαναγύρ'σα στου Μαργέλι μ'\n-----Γάδαρός τουν Θιος σ' χουρέστουν !\nΠες πους ψόφ'σι σαν παντρέφ'τκα\nτσι μ' αφήτσι ιμένα ρέστουν.\nΞαναγύρ'σα στου Μαργέλι μ',\nπούνταν πάντα μεσ' στ'ν καρδιά μ',\nτσι σι μιά βδουμάδα μέσα\nκάναμι χαρές τσι γάμ' !\nΜόνι να, η γι' Αμιρσούδα\nπου απόμ'νι πα στου ράφ',\nμη μπαχτσέ, τσι μη χουράφ',\nούλου τζίλουνι τη γ'ναίκα μ',\nούλου είχαν πλιά, τσι αυγά\nτσι ντουζντίζαν τουν καβγά.\nΤσ' ίλιγι η φαρμακουμύτα,\nη γρηγιά, Αμιρσούδα η σκρόφα :\n"Σα δεν είσαστι αφουρ'σμένις\nγάδαρός σας εν ιψόφα !..."\nΤ'ν απουστόμουνι η Μαρίγια,\nπ' δε χαρίζ' μήδι σι μύγια,\nπους μαθέ γιατί παντρέφ'τσι,\nτσι πιρνά, τσι ν'κουτσιρέφ'τσι,\nτς πνίγ' η ζούλια, τσ' η χουλή\nτσι τα βάζιν μη του ψόφου,\nπού' νι τ' ουρανού βουλή.\nΤσι τ'ν απόσουνι η μάνα τς\nμι τουπέ τσι μη καμάρ' :\n"ΚΑΝΑΜΙ ΓΑΜΠΡΟ, ΜΟΥΡΗ ΣΕΙΣ,\nΠΟΥ ΑΞΙΖ' ΓΙΑ ΔΥΟ ΓΑΔΑΡ'!!!!\nΑναρτήθηκε από mitilinios στις 3:43 μ.μ.


Έκτακτο: αυτός είναι ο στόπερ που φέρνει ο Ολυμπιακός ! - BORO από την ΑΝΝΑ ΔΡΟΥΖΑ - boro.gr\nΑρχική / Έκτακτο: αυτός είναι ο στόπερ που φέρνει ο Ολυμπιακός !\nΈκτακτο: αυτός είναι ο στόπερ που φέρνει ο Ολυμπιακός !\nΔεκέμβριος 22, 2014\tΧωρίς κατηγορία\nΣτο ισπανικό πρωτάθλημα έχει στρέψει την προσοχή του ο Ολυμπιακός για την απόκτηση κεντρικού αμυντικού, με τον Μίτσελ να πιστεύει ότι θα τον έχει στη διάθεσή του τη νέα χρονιά.\nΗμέρα …διαψεύσεων ήταν η χθεσινή στον Ολυμπιακό, στον οποίο τόνισαν ότι δεν τίθεται κανένα θέμα με τους Μπρούνο Άλβες, Ρολάντο, Γκέντσογλου και Ροσίτσκι, όπως ήδη σας έχουμε ενημερώσει.\nΑυτό που προκύπτει είναι ότι οι ερυθρόλευκοι έχουν επαφές με άλλους κεντρικούς αμυντικούς, οι οποίοι είναι σε καλή ηλικία (29-30) και αγωνίζονται στο ισπανικό πρωτάθλημα. Μία αγορά που γνωρίζει αρκετά καλά ο Μίτσελ και ο στενός του συνεργάτης, Ραφαέλ Αλκόρτα.\nΠριν από μερικές ημέρες είχε ακουστεί η περίπτωση του Σέρχιο Σάντσεθ, ο οποίος είναι 29 ετών και μένει ελεύθερος από τη Μάλαγα το καλοκαίρι, βρίσκεται σε συζητήσεις για την ανανέωση του συμβολαίου του και παράλληλα εξετάζει την προοπτική των ερυθρόλευκων.\nΤο νέο… όνομα που έχει προκύψει, σύμφωνα με τη "SportDay", είναι εκείνο του Αλέξις της Χετάφε, ο οποίος είναι και εκείνος 29 ετών και το συμβόλαιό του λήγει το 2017. Ωστόσο, ο σύλλογος της Μαδρίτης αντιμετωπίζει αρκετά οικονομικά προβλήματα και θα έβλεπε θετικά την οποιαδήποτε δελεαστική πρόταση.\nΑπό εκεί και πέρα, θεωρείται δεδομένο ότι ο Ολυμπιακός θα κινηθεί και για έναν ακραίο φορ. Τα ονόματα που έχουν έρθει στο προσκήνιο είναι αυτά των Μπεν Αρφά και Πέδρο Λεόν.\nΠρόκειται για δύο εξίσου δύσκολες περιπτώσεις, αλλά δεν αποκλείεται να σημειωθούν εκπλήξεις, σύμφωνα με το δημοσίευμα. Επίσης, υπάρχει και ο Άλαν Πουλίδο για την ενίσχυση της επίθεσης, με τον Μεξικανό να έχει απευθυνθεί στο CAS για να βρει το δίκιο του στη διαμάχη του με την Τίγκρες και να είναι σε αναμονή…olympiacos-blog.blogspot.


Αυτοί είναι οι παίκτες με τα περισσότερα έπαθλα από τουρνουά το 2018 | PokerLobby\n30 Μάιος 2018 - 12:00\nΤο φετινό World Series of Poker ξεκίνησε και χιλιάδες φίλοι του πόκερ συρρέουν στο Las Vegas για να διεκδικήσουν συγκλονιστικά έπαθλα, τα οποία θα αλλάξουν τις ισορροπίες.\nΆλλωστε, το WSOP είναι μια διοργάνωση που ανέκαθεν έδινε τη δυνατότητα σε παίκτες να «χτίσουν» την καριέρα τους, ακόμα και ερασιτέχνες.\nΕπίσης, μπορεί να αλλάξει ριζικά το οικονομικό status ενός παίκτη, αφού μέσα σε ένα βράδυ μπορεί κάποιος να γίνει εκατομμυριούχος.\nΗ φετινή διοργάνωση, θα μοιράσει τον αριθμό-ρεκόρ των 78 bracelets για τα events, ενώ το Main Event θα ξεκινήσει στις 2 Ιουλίου και θα τελειώσει στις 14 του ίδιου μήνα.\nΤο event που θα συγκεντρώσει όλα τα βλέμματα, όμως, είναι το Big One for One Drop, με buy-in $1.000.000, το οποίο ξεκινάει στις 15 Ιουλίου και θα διεξαχθεί για 3η φορά.\nΣτο φετινό event θα συμμετέχουν 48 παίκτες, εάν καλυφθούν όλες οι θέσεις, και από το $1.000.000 της συμμετοχής, οι $80.000 θα δοθούν για φιλανθρωπικούς σκοπούς. Επομένως $3.840.000 θα είναι τα χρήματα που θα δωρηθούν, και οι παίκτες θα «παλέψουν» για το μερίδιό τους από ένα έπαθλο ύψους $44.160.000!\nΌπως είναι ευνόητο, τα events του WSOP που ξεκινάει θα αλλάξουν εντελώς τις ισορροπίες στην κατάταξη των πιο κερδισμένων παικτών του 2018.\nΑυτή τη στιγμή, πάντως, οι 5 παίκτες με τις περισσότερες εισπράξεις σε live τουρνουά από τις αρχές του 2018 είναι οι ακόλουθοι:\n♠ Justin Bonomo, $8.907.138\nΟ Αμερικανός Justin Bonomo είναι ο πρώτος στη λίστα των πιο κερδισμένων παικτών για φέτος με σύνολο $8.907.138 σε έπαθλα.\nΜεγαλύτερη φετινή του επιτυχία είναι στο Super High Roller Bowl στο Macau της Κίνας, όπου κατέκτησε την πρώτη θέση και το έπαθλο των $4.823.077.\nΟ «ZeeJustin» έχει κερδίσει περίπου $4.000.000 από έπαθλα σε WSOP, όπως επίσης και ένα bracelet το 2014 σε ένα $1.500 No Limit Hold'em Six Handed event.\n♥ Stephen Chidwick, $5.906.441\nΟ Βρετανός Stephen Chidwick είναι ο δεύτερος στη λίστα, με φετινά έπαθλα $5.906.441.\nΚατέκτησε την 6η θέση στο Super High Roller Bowl του Macau, αυτό που κατέκτησε ο Bonomo τον περασμένο Μάρτιο. Το έπαθλο για τη θέση του ήταν $1.298.521.\n♣ Jason Koon, $5.797.151\nΤρίτος στη λίστα ο Jason Koon, ακόμη ένας Αμερικανός, ο οποίος έχει συγκεντρώσει έπαθλα $5.797.151 τη φετινή χρονιά.\nΤη μεγαλύτερη εισπρακτική του επιτυχία έκανε πριν πέντε μόλις ημέρες, στις 24 Μαΐου, όταν κέρδισε $3.579.836 σε ένα ενα event από το Triton High Roller Series που πραγματοποιήθηκε στο Μαυροβούνιο.\nΔείτε τον Koon να πρωταγωνιστεί στην ακριβότερη live παρτίδα όλων των εποχών\nΜε αυτό το έπαθλο αναρριχήθηκε στην τρίτη θέση της λίστας, αφού κέρδισε μέσα σε μία νύχτα περισσότερα από όσα είχε κερδίσει ολόκληρη τη φετινή χρονιά.\n♦ Patrik Antonius, $4.537.936\nΟ Patrik Antonius απείχε από τα μεγάλα τουρνουά μετά το σκάνδαλο της «Black Friday» του 2011 και μέχρι πέρυσι είχε ελάχιστες συμμετοχές και επιτυχίες.\nΦέτος, όμως, πραγματοποιεί το δικό του «comeback» αφού έχει βρεθεί πέντε φορές εντός επάθλων στα τουρνουά που συμμετείχε και βρίσκεται στη τέταρτη θέση της λίστας με τους παίκτες που έχουν κερδίσει τα περισσότερα έπαθλα μέσα στο 2018.\nΤο μεγαλύτερο έπαθλο του για φέτος το κατέκτησε και αυτός στο Macau της Κίνας, όταν βρέθηκε στη δεύτερη θέση πίσω από τον Bonomo και πήρε $3.153.551.\n♠ Sam Greenwood, $4.233.774\nΟ Sam Greenwood σαρώνει φέτος και είναι αυτός που βρίσκεται στην πέμπτη θέση της λίστας με $4.233.774. Ο Καναδός έχει κάνει 13(!) cashes σε live τουρνουά φέτος.\nΗ μεγαλύτερη του επιτυχία ήρθε προ μηνός στο Monte Carlo όπου κατέκτησε την πρώτη θέση στο €100.000 No Limit Hold'em event για το European Poker Tour. Το έπαθλο που κέρδισε ήταν $1.853.387.


ΑΓΝΟΟΥΜΕΝΟΙ - ΟΜΑΔΙΚΟΣ ΤΑΦΟΣ\nΕξηγώντας, είπε πως μια θέση όπως η εκ περιτροπής προεδρία, «δεν δεσμεύει την ε/κ πλευρά αν και εφόσον αύριο δεν καταλήξουμε σε συμφωνία, δεν έχουμε συνολική λύση και θα πάμε σε άλλες συνομιλίες, ενδεχομένως και με άλλο Πρόεδρο και άλλο διαπραγματευτή. Και αυτό ήταν κάτι που ίσχυε και προηγουμένως και με όλους τους Προέδρους και εκπροσώπους της ε/κ πλευράς, και αυτό ισχύει και τώρα», πρόσθεσε.\nΕρωτηθείς στη συνέχεια για τη θέση-επιχείρημα του Προέδρου Χριστόφια στις επικρίσεις για την εκ περιτροπής προεδρία, ότι αυτή η δέσμευση υπήρχε και στο προηγούμενο σχέδιο λύσης και κανείς στο εθνικό συμβούλιο δεν ζήτησε να αλλάξει, ο κ. Στεφάνου ανέφερε πως όταν ξεκινάει μια διαπραγμάτευση υπάρχει η γνώση για το τι έχει μεσολαβήσει και ποια είναι η παρούσα κατάσταση.\n«Ενώ ο Πρόεδρος της Δημοκρατίας κατηγορείται ότι η εκ περιτροπής Προεδρία αποτελεί υποχώρηση, εμείς έχουμε πει και είναι πεποίθηση μας ότι αυτή η πρόταση δεν αποτελεί υποχώρηση. Αλλά, αποτελεί μια πρόταση όλο το πακέτο της πρότασης, που βοηθούν έτσι ώστε να έχουμε ένα συνεκτικό κράτος, μια κεντρική Κυβέρνηση στα πλαίσια της ομοσπονδιακής επίλυσης του Κυπριακού», είπε ο κ. Στεφάνου απορρίπτοντας παράλληλα τη θέση ότι η πρόταση αυτή αποτελεί συνομοσπονδιακό στοιχείο.\nΕρωτηθείς αν σε περίπτωση που οι διαπραγματεύσεις δεν οδηγήσουν σε λύση σε μελλοντικό στάδιο μπορεί ο Πρόεδρος να εισηγηθεί κάτι λιγότερο από την εκ περιτροπής Προεδρία, ανέφερε πως αν και δεν μπορεί να κάνει εικασίες, υπάρχουν κάποιες γενικές προσεγγίσεις που όλοι τις κάνουν παραδεκτές. Οτι, συνέχισε, «δεν μπορείς να αγνοείς όλο το ιστορικό και την ιστορική πορεία του Κυπριακού για να φτάσεις μέχρι τώρα εδώ. Αυτό δεν έχει να κάνει με τη δέσμευση της ε/κ πλευράς για συγκεκριμένες θέσεις. Τίποτα δεν θεωρείται συμφωνημένο αν δεν συμφωνήσουμε σε συνολική λύση. Πέραν ασφαλώς από αυτά τα οποία και οι δύο κοινότητες έχουν συμφωνήσει, όπως οι Συμφωνίες Υψηλού Επιπέδου του 1977 1979, που είναι συμφωνίες κοινές, που δεσμεύουν και τις δύο κοινότητες, ότι θα έχουμε λύση στη βάση διζωνικής, δικοινοτικής ομοσπονδίας. Μια βάση που ο Πρόεδρος έχει επαναβεβαιώσει κατά την προπαρασκευαστική περίοδο, διευρύνοντας αυτή τη βάση με την αναφορά για ένα κράτος με μια κυριαρχία, μια ιθαγένεια, μια διεθνή προσωπικότητα», είπε.\nΟ κ. Στεφάνου, απαντώντας σε διευκρινιστική ερώτηση, είπε πως η γενική αρχή ότι τίποτα δεν θεωρείται συμφωνημένο αν δεν επιτευχθεί συνολική λύση ισχύει και σε σχέση με τα έγγραφα των συνομιλιών. «Γίνεται μια εργασία, υπάρχουν συγκλίσεις και αποκλίσεις, αυτό το έχουμε ως κρατούμενο για να συνεχίσουμε τις διαπραγματεύσεις, αλλά ο στόχος είναι η συνολική λύση και όχι η συμφωνία επί ξεχωριστών θεμάτων ή επί μιας ομάδας θεμάτων», σημείωσε.\nΣε ερώτηση για τις επικρίσεις για εκ των υστέρων ενημέρωση του Εθνικού Συμβουλίου, ο κ. Στεφάνου εξέφρασε τη διαφωνία του με τη συγκεκριμένη άποψη. «Δηλαδή όταν ζητήθηκε από τον Πρόεδρο να καταθέσουν θέσεις για την οικονομία, την ΕΕ, πριν ανοίξουν τα θέματα στη συζήτηση, ήταν εκ των υστέρων;», διερωτήθηκε, απαντώντας την ίδια ώρα πως δεν ήταν εκ των υστέρων.\nΟσον αφορά την ενότητα στο εσωτερικό μέτωπο, ο κ. Στεφάνου είπε πως αυτή είναι προαπαιτούμενο. «Η ενότητα για εμάς δε σημαίνει έλλειψη διαφωνιών, ούτε και φίμωση, γιατί ακούγεται και αυτό, ότι τάχατες ότι επιχειρείται η φίμωση κάποιων», είπε και συμπλήρωσε: «Ταυτόχρονα όμως θεωρούμε ότι η ενότητα πρέπει να περνά μέσα από την ενότητα στους στόχους, και εδώ υπάρχει ενότητα, καθώς ο στόχος της διζωνικής, δικοινοτικής ομοσπονδίας είναι κοινός. Από εκεί και πέρα ο εκάστοτε Πρόεδρος της Δημοκρατίας, ενημερώνει, διαβουλεύεται με τις πολιτικές δυνάμεις εντός και εκτός Εθνικού Συμβουλίου και διαχειρίζεται το Κυπριακό. Μέσα σε αυτά τα πλαίσια όλοι θα πρέπει μέσα στην απαραίτητη υπευθυνότητα και ωριμότητα, να προσπαθήσουμε να στηρίζουμε τον Πρόεδρο και την διαπραγματευτική του ισχύ ούτως ώστε να μπορέσουμε να ανοίξουμε το δρόμο προς τη λύση έχοντας υπόψη ότι δεν εξαρτώνται όλα από εμάς», ανέφερε.\nΚληθείς να σχολιάσει δημοσιεύματα για τη συνάντηση του Προέδρου με τον κ. Ντάουνερ κατά την οποία επιχειρήθηκε τα ΗΕ να περάσουν κάποιες προτάσεις και ο Πρόεδρος αντέδρασε έντονα, ο κ. Στεφάνου διέψευσε τα δημοσιεύματα. «Η συνάντηση με τον κ. Ντάουνερ πραγματοποιήθηκε σε ένα πολύ εποικοδομητικό κλίμα, ήταν όπως πάντοτε μια πολύ φιλική συνάντηση. Αρα, δεν ευσταθεί αυτό που έχει γραφτεί ότι ήταν κακό το κλίμα», είπε.\nΕπίσης, συνέχισε, «δεν ευσταθεί αυτό που υπάρχει στο δημοσίευμα ότι επιχειρήθηκε να τεθούν προτάσεις, και ειδικά προτάσεις για το περιουσιακό όπως αναφέρει το δημοσίευμα. Καμία πρόταση δεν έχει τεθεί και πολύ περισσότερο δεν έχει συζητηθεί τίποτα που έχει να κάνει με το περιουσιακό. Ο Πρόεδρος έχει συναντήσεις με τον κ. Ντάουνερ και θα συνεχίσει να έχει γιατί είναι ο ειδικός αντιπρόσωπος του ΓΓ του ΟΗΕ στην Κύπρο, ο ρόλος των ΗΕ διέπεται από συγκεκριμένα ψηφίσματα και οι διαπραγματεύσεις γίνονται υπό την αιγίδα του ΓΓ του ΟΗΕ, και αυτό το ρόλο διαδραματίζει ο κ. Ντάουνερ».\nΟ κ. Στεφάνου είπε, επίσης, πως και για το θέμα του Λιμνίτη ο κ. Ντάουνερ δεν εξέφρασε άποψη πάνω στο θέμα στη συνάντηση.\nΟσον αφορά το δημοσίευμα και τις πληροφορίες για μεγάλο ομαδικό τάφο στην περιοχή της Λαπήθου και ερωτηθείς αν το θέμα θα τεθεί στη συνάντηση των δύο ηγετών, ο κ. Στεφάνου είπε πως μεταξύ του Προέδρου της Δημοκρατίας και του κ. Ταλάτ συζητούνται πολλά θέματα τέτοιας υφής πέραν από την καθαυτή διαπραγμάτευση για το Κυπριακό.\n«Εχουμε και εμείς δει αυτά τα δημοσιεύματα, δεν είναι απλά δημοσιεύματα υπάρχουν σε καταθέσεις. Η Κυβέρνηση για αυτό το συγκεκριμένο θέμα των αγνοουμένων και της προώθησης της διαδικασίας που υπάρχει σε εξέλιξη, των εκταφών και των ταυτοποιήσεων, κάνει συγκεκριμένη δουλειά, χωρίς πολύ θόρυβο», είπε.\nΟ κ. Στεφάνου επανέλαβε την έκκληση να είναι όλοι προσεκτικοί σε αυτό το θέμα, καθώς υπάρχει πολύς πόνος και συναίσθημα από τους συγγενείς των αγνοουμένων.\nΩστόσο, υπογράμμισε πως «το ό,τι δεν γίνεται θόρυβος δεν σημαίνει ότι δεν γίνονται ενέργειες και δεν υπάρχει μια συνεχής προσπάθεια να προωθηθεί προς επίλυση αυτό το ανθρωπιστικό θέμα των αγνοουμένων».\nΗ θέση του Γάλλου Προέδρου είναι ότι η Τουρκία θα πρέπει να εκπληρώσει τις υποχρεώσεις της αν θέλει να συνεχίσει την ευρωπαϊκή της πορεία, δήλωσε σήμερα ο Υπουργός Εξωτερικών Μάρκος Κυπριανού, αμέσως μετά τη συνάντηση του με τον Πρόεδρο του ΔΗΣΥ Νίκο Αναστασιάδη.\nΕρωτηθείς κατά πόσον στο Παρίσι συμφωνήθηκε κάτι συγκεκριμένο μεταξύ του Προέδρου της Δημοκρατίας και του Γάλλου Προέδρου αναφορικά με την ενταξιακή πορεία της Τουρκίας και την επικείμενη αξιολόγηση της, είπε ότι «η θέση του Γάλλου Προέδρου είναι σαφής, ότι η Τουρκία πρέπει να εκπληρώσει τις υποχρεώσεις της εάν θέλει να συνεχίσει την πορεία της με δεδομένη, βεβαίως, τη θέση της Γαλλικής Κυβέρνησης ότι αυτή η πορεία δεν θα πρέπει να οδηγεί σε πλήρη ένταξη».\n«Όμως, αυτό δεν απαλλάσσει την Τουρκία από την εκπλήρωση τον υποχρεώσεων της», συμπλήρωσε.\nΚληθείς να σχολιάσει πληροφορίες περί ομαδικών τάφων Ελληνοκυπρίων στα κατεχόμενα, ο κ. Κυπριανού είπε ότι αυτές οι πληροφορίες «διερευνώνται από τη Διερευνητική Επιτροπή Αγνοουμένων και βεβαίως, όπως ξέρετε, είναι αρμοδιότητα της Διερευνητικής Επιτροπής να ασχοληθεί με αυτά».\n«Το Υπουργείο Εξωτερικών και η Κυβέρνηση στηρίζει, αλλά είναι γνωστή η διαδικασία των ερευνών», είπε.\nΗ Κυβέρνηση γνωρίζει για την ύπαρξη ομαδικών τάφων με μεγάλο αριθμό αγνοουμένων σε περιφραγμένη περιοχή της Λαπήθου και έχει ήδη θέσει το θέμα στη Διερευνητική Επιτροπή για τους Αγνοούμενους στην Κύπρο (ΔΕΑ).\nΑυτό αναφέρει έγκυρη πηγή, η οποία σημειώνει, επίσης, πως το θέμα θα τεθεί και στην πρώτη συνάντηση του Προέδρου της Δημοκρατίας με τον Τουρκοκύπριο ηγέτη Μεχμέτ Αλί Ταλάτ την Πέμπτη, κατά την έναρξη της δεύτερης φάσης των απευθείας διαπραγματεύσεων.\nΟπως αναφέρει η ίδια πηγή, οι πληροφορίες που είδαν το φως της δημοσιότητας στην εφημερίδα «Καθημερινή» για ύπαρξη μεγάλου τάφου με Ελληνοκύπριους, τους σωρούς των οποίων οι Τούρκοι περισυνέλλεξαν μετά το πέρας της πρώτης φάσης της τουρκικής εισβολής από τις κατεχόμενες περιοχές και έθαψαν σε τοποθεσία στη Λάπηθο, είναι έγκυρες. Οπως σημειώνει η ίδια πηγή, τα στοιχεία συμπεριλαμβάνονται σε κατάθεση που δόθηκε το Μάρτιο του 1977.\nΗ Κυπριακή Δημοκρατία έχει ζητήσει ήδη να γίνουν εκταφές στην περιοχή, αίτημα το οποίο απέρριψε το κατοχικό καθεστώς, σημειώνει τέλος η ίδια πηγή, διαβεβαιώνοντας πως το θέμα τυγχάνει λεπτών χειρισμών και συγκεκριμένων ενεργειών.\nΑρνητικός στο -1,1% υπολογίζεται ο ρυθμός ανάπτυξης της οικονομίας κατά το δεύτερο τρίμηνο του 2009.\nΣύμφωνα με ανακοίνωση της Στατιστικής Υπηρεσίας, μετά τη διόρθωση του ΑΕΠ ως προς τις εποχικές διακυμάνσεις και τις εργάσιμες μέρες, ο ρυθμός ανάπτυξης υπολογίζεται στο -0,7%.\nΗ συρρίκνωση της οικονομίας στο δεύτερο τρίμηνο του 2009, οφείλεται κατά κύριο λόγο στους πολύ αρνητικούς ρυθμούς ανάπτυξης που παρατηρούνται στους τομείς των Ξενοδοχείων και Εστιατορίων, καθώς και στις αρνητικές επιδόσεις που παρουσιάζουν οι τομείς της Βιομηχανίας, Κατασκευών, Χονδρικού και Λιανικού Εμπορίου, Μεταφορών και Επικοινωνιών, αναφέρει η Στατιστική Υπηρεσία.\nΟπως προστίθεται στην ανακοίνωση, οι τομείς των Χρηματοπιστωτικών δραστηριοτήτων και του ευρύτερου τομέα των Υπηρεσιών, ο οποίος συμπεριλαμβάνει και το δημόσιο τομέα, εξακολουθούν να σημειώνουν θετικούς ρυθμούς ανάπτυξης, αλλά με τάσεις επιβράδυνσης.\nkypegr2html 2.01 run on Monday, 7 September 2009 - 17:29:12 UTC


Λ.Μαγιάκης: Τίποτα δεν άλλαξε στην πολιτική του Δήμου απέναντι στα μεγάλα συμφέροντα που υποβάθμισαν το Μαρούσι – Μαρούσι24\nΛ.Μαγιάκης: Τίποτα δεν άλλαξε στην πολιτική του Δήμου απέναντι στα μεγάλα συμφέροντα που υποβάθμισαν το Μαρούσι\nΆρθρο του Λ. Μαγιάκη δημοτικού συμβούλου Αμαρουσίου επικεφαλής παράταξης ΕΝΟΤΗΤΑ ΑΝΑΤΡΟΠΗ ΚΑΙ ΕΡΓΟ ΓΙΑ ΤΟ ΜΑΡΟΥΣΙ:\nΤην 1η Σεπτεμβρίου 2020 η Δημοτική Αρχή Αμπατζόγλου συμπλήρωσε ένα χρόνο στη διοίκηση του Δήμου Αμαρουσίου.\nΟ κ. Αμπατζόγλου μάλιστα, την ίδια μέρα, απηύθυνε και προσωπικό μήνυμα στους Μαρουσιώτες με το οποίο κάνει ένα μικρό απολογισμό του έργου του και επικεντρώνει στο όραμα του για την πόλη και τη σχέση του Δήμου με τους πολίτες.\nΔεν θα σταθούμε σε αυτά. Θα επικεντρώσουμε περισσότερο σε αυτά που δεν είπε και που αφορούν τόσο το Δήμο Αμαρουσίου αλλά και την Αυτοδιοίκηση γενικότερα.\nΓια να μην κατηγορηθεί για «μιζέρια» ο κ. Αμπατζόγλου δεν ανέφερε τίποτα για την υποχρηματοδότηση των Δήμων που συνεχίζεται εδώ και δέκα χρόνια. Ούτε για τις ελλείψεις σε εξειδικευμένο τεχνικό προσωπικό που δημιουργούν τεράστιες δυσκολίες στην εκτέλεση των έργων.\nΑντίθετα βρήκε σαν σωστή διέξοδο τη δημιουργία Αναπτυξιακού Οργανισμού, μαζί με γειτονικούς Δήμους, στον οποίο θα αναθέσει το ρόλο των Υπηρεσιών του Δήμου, με το αζημίωτο φυσικά που θα κληθούν να πληρώσουν οι δημότες.\nΚαι ποιος μπορεί να ξεχάσει τα έργα και τις ημέρες της «Αναπτυξιακής ΑΕ» της περιόδου Πατούλη, την αδιαφάνεια, τις πελατειακές σχέσεις, και το τεράστιο χρέος που συσσώρευσε στο Δήμο Αμαρουσίου κλείνοντας πριν λίγα χρόνια.\nΔεν αναφέρθηκε επίσης στην πλήρη υποβάθμιση του ρόλου του Δημοτικού Συμβουλίου, του οργάνου δηλαδή που εκφράζει την τοπική κοινωνία και προέκυψε από τις τελευταίες εκλογές με απλή αναλογική. Τη μεταφορά των αρμοδιοτήτων του σε επιτροπές, στο όνομα της «κυβερνησιμότητας», όπου ο ίδιος και η παράταξη του έχουν την απόλυτη πλειοψηφία.\nΤο γεγονός ότι με όλα τα παραπάνω υποβαθμίζονται ακόμα περισσότερο η δημοκρατία και οι δημοκρατικοί θεσμοί, και ιδιωτικοποιείται ο Δήμος δεν φαίνεται να ανησυχούν ιδιαίτερα την τεχνοκρατική αντίληψη του κ. Δήμαρχου για τη διοίκηση του Δήμου\nΔεν είπε κουβέντα για το γεγονός ότι προχωράει ολοταχώς η μεταφορά του Καζίνο της Πάρνηθας στο Μαρούσι που θα μετατρέψει την πόλη σε ναό του τζόγου και θα επιδεινώσει ακόμα περισσότερο το πολεοδομικό και κυκλοφοριακό χάος.\nΞέχασε να αναφέρει ότι η Περιφέρεια Αττικής δεν έχει διαθέσει ούτε ένα ευρώ για τα έργα που διαχρονικά έχει ανάγκη το Μαρούσι. (Αντιπλημμυρικά, Ρέμα Σαπφούς. Οδοποιία, Πεζοδρόμια)\nΕδώ δεν αρκούν οι σωστές διαπιστώσεις του κ. Δημάρχου για την κατάσταση στην οποία παρέλαβε την πόλη από τον προκατοχό του. Ούτε φυσικά τα ευχολόγια για “τη συμμετοχή και τη διαδραστική σχέση με τον Πολίτη”.\nΧρειάζεται ρήξη με όλα τα μεγάλα συμφέροντα που εξακολουθούν να θέλουν να κερδοσκοπούν σε βάρος της ποιότητας ζωής των κατοίκων της πόλης.\nΡήξη με τα πολιτικά συμφέροντα και τις ντιρεκτίβες της Ευρωπαϊκής Επιτροπής Περιφερειών που υποβαθμίζουν την Αυτοδιοίκηση από πυλώνα του δημοκρατικού πολιτεύματος σε «ανώνυμη εταιρία».


Opel Rekord D: Γιορτάζει τα 50 του χρόνια, είχε και επαγγελματικό μοντέλο! - Φορτηγό & Μεταφορές\nΤο Opel Rekord D, που γιορτάζει τα 50ά του γενέθλια τον Ιανουάριο του 2022, παρέλαβε τη σκυτάλη από ένα μοντέλο που είχε ανεβάσει πολύ ψηλά τον πήχη. Ο προκάτοχός του είχε κατασκευαστεί πάνω από 1,2 εκατομμύρια φορές – δηλαδή το ένα όγδοο όλων των οχημάτων που είχε κατασκευάσει η Opel στα 70 χρόνια της στην παραγωγή αυτοκινήτων.\nΤο Rekord D ακολούθησε τα χνάρια του προκατόχου του, κάτι που όμως δεν το εμπόδισε να έχει το δικό του προσανατολισμό.\nΌπως συνέβαινε με τον προκάτοχό του, υπήρχαν τρία χαρακτηριστικά στυλ αμαξώματος: η κλασική λιμουζίνα με δύο ή τέσσερις πόρτες, το σπορ coupé και ένα caravan estate με τρεις ή πέντε πόρτες.\nΓια επαγγελματική χρήση και σύμφωνα με την παράδοση του θρυλικού “Schnelllieferwagen” των δεκαετιών του 1950 και του ‘60, η Opel προσέφερε επίσης το Rekord van (ένα τρίθυρο station χωρίς τα πίσω πλαϊνά παράθυρο).\nΠροτεραιότητα στην ασφάλεια: Εμπρόσθια ζώνη ελεγχόμενης παραμόρφωσης και προστασία από πλευρική σύγκρουση\nΤο Opel Rekord D (γνωστό και ως Rekord II για να αποφευχθεί η σύγχυση με το “D” με την έννοια του diesel) ανέβασε τον πήχη και στην παθητική ασφάλεια. Ενισχύσεις στα πλαϊνά τμήματα και την οροφή προσέφεραν προστασία σε περίπτωση πλευρικών συγκρούσεων και ανατροπών, ενώ ζώνες ελεγχόμενης παραμόρφωσης προστάτευαν τους επιβάτες σε ενδεχόμενη εμπρόσθια σύγκρουση.\nOpel Rekord 1.9 Caravan, 1975\nΟι βενζινοκινητήρες του Rekord D ήταν εξελιγμένα σύνολα των δοκιμασμένων τετρακύλινδρων μονάδων με διάταξη camshaft-in-head (CIH) (εκκεντροφόρος μέσα στην κυλινδροκεφαλή), που είχαν ήδη κατασκευαστεί πάνω από δύο εκατομμύρια φορές μέχρι την εποχή του λανσαρίσματος. Το βασικό μοντέλο είχε κινητήρα 1.7L με 66 hp, ο κινητήρας S απέδιδε 83 hp και η μονάδα 1.9L αντίστοιχα 97 hp.\nΕπιπλέον το Rekord D έφερε στην αγορά το πρώτο επιβατικό diesel μοντέλο της Opel – το Σεπτέμβριο του 1972, με την έκδοση παραγωγής ενός κινητήρα που είχε καταρρίψει το παγκόσμιο ρεκόρ! Ο υπετροφοδοτούμενος diesel των 95 ίππων με θάλαμο στροβιλισμού είχε γιορτάσει το ντεμπούτο του τον προηγούμενο Ιούνιο σε ένα πρωτότυπο. Το Opel GT Diesel με ένα αεροδυναμικά βελτιστοποιημένο αμάξωμα πέτυχε 18 διεθνή και δύο παγκόσμια ρεκόρ στην πίστα δοκιμών της Opel στο Dudenhofen. Στο Rekord, ο νέος κινητήρας με ανάφλεξη μέσω συμπίεσης παρήγαγε 60 hp, κατανάλωνε κατά μέσο όρο 8,7 λίτρα καυσίμου ανά 100 km και εξασφάλιζε τελική ταχύτητα έως 135 km/h. Το Opel Rekord 2100 D ήταν αναγνωρίσιμο από το εξόγκωμα στο καπό: λόγω του επικεφαλής εκκεντροφόρου και της τροποποιημένης κυλινδροκεφαλής, το ύψος του πετρελαιοκινητήρα ήταν μεγαλύτερο συγκρινόμενο με αυτό των βενζινοκινητήρων.\n«Για τους λάτρεις των ισχυρών αυτοκινήτων τουρισμού»: OpelCommodore\nΑπό το Μάρτιο του 1972, το Commodore B σηματοδότησε μία επέκταση της γκάμας προς τα πάνω, γεφυρώνοντας το κενό ανάμεσα στο Rekord και τα Admiral και Diplomat που βρίσκονταν στην κορυφή. Το Commodore B μοιραζόταν το ίδιο σχήμα αμαξώματος με το Rekord, αλλά διέθετε πολυτελέστερο εξοπλισμό και ήταν διαθέσιμο μόνο με εξακύλινδρους κινητήρες. Οι εξελίξεις ήταν ραγδαίες: μετά το 2.5L Commodore S 115 hp ακολούθησε το GS130 hp και στη συνέχεια το 2.8L GS με δύο καρμπυρατέρ και 142 hp. Τέλος, το Σεπτέμβριο του 1972, το κορυφαίο της γκάμας Commodore GS/E έκανε μία εντυπωσιακή είσοδο στη σκηνή.\nΩστόσο, το Commodore και το Rekord γιόρτασαν τους μεγαλύτερους θριάμβους τους εκτός αγωνιστικής πίστας και ειδικών διαδρομών. Στις αρχές Σεπτεμβρίου του 1976, μία χρυσαφί λιμουζίνα Rekord D πέρασε από τη γραμμή παραγωγής ως τα επόμενο εκατομμυριοστό μοντέλο της σειράς – επιβεβαιώνοντας ότι η αγορά πραγματικά “χρειάζεται το Rekord”, όπως είχε δηλώσει η Opel στο λανσάρισμά του το 1972. Σηματοδοτώντας αυτό το ορόσημο, μία limited edition του ειδικού μοντέλου “Millionaire” με κινητήρα S 2.0L 100 hp και εξοπλισμό “Berlina” κυκλοφόρησε στην αγορά. Όταν λανσαρίστηκε η τελευταία γενιά Rekord το Σεπτέμβριο του 1977, 1.128.196 μονάδες του Rekord D και 140.827 Commodore B είχαν περάσει από τη γραμμή παραγωγής του Rüsselsheim.\nΟδηγοί φορτηγών: Όταν δεν έχεις δικαίωμα να αργήσεις, να κρυώσεις, να κάνεις γιορτές\nΝΕΟ RENAULT KANGOO VAN: Αγκαλιά με τον τίτλο INTERNATIONAL VAN OF THE YEAR ΓΙΑ ΤΟ 2022\nOδηγούμε, φορτίζουμε και κάνουμε δρομολόγιο με το νέο VW E-CRAFTER


25/06/2019, 15:36 4\nΣοκαρισμένος από τη δολοφονία του Παύλου Φύσσα, αλλά και... προσβεβλημένος από όσα του είχε καταλογίσει νωρίτερα ο συγκατηγορούμενός του, Γιώργος Δήμου, δήλωσε, σήμερα, κατά την απολογία του στη δίκη για την υπόθεση της Χρυσής Αυγής, ο Ιωάννης-Βασίλειος Κομιανός.\n- Πρόεδρος: Γιατί ο Δήμου να πει μόνο για σας; Τόσοι άλλοι ήταν...\n- Κατηγορούμενος: Δεν ξέρω...\nΥπάρχουν Έλληνες Πατριώτες που ψηφίζουν Χ.Α.;;; Χαθήκαν τα άλλα πατριωτικά κόμματα της υγιούς Δεξιάς;;;\nΕ οχι και της ΥΓΙΟΥΣ ...ΔΕΞΙΑΣ . ( δεν πανε μαζι )\nγραμμή υπεράσπισης = 0\nΤι χάλια δικηγόρους έχουν αυτά τα άτομα? Με τα γελοία... "δεν ξέρω" "ακόμη δεν έχω μάθει τι συνέβη"... περιμένουν να την βγάλουν καθαρή? Τι δεν ξέρεις ρε κακομοίρη? Εφημερίδες δεν διαβάζεις? Το τι συνέβη και με ποιον τρόπο, έχει γίνει πασίγνωστο και με λεπτομέρειες. Ως φαίνεται έχει κι αυτός την ίδια ανύπαρκτη νοημοσύνη μ' εκείνους τους κλουβιαβγίτες που επιμένουν να λένε... "έγινε μια συμπλοκή για ποδοσφαιρικούς λόγους"!!! Βαφτίζουν την επίθεση 50 ατόμων εναντίον ενός (1)... "συμπλοκή" !!! IQ φυστικιού.


HAJDEBY σακούλα κενού αέρος, 2 τεμ., διαφανές, Κουτιά ρούχων | IKEA Κύπρος\nΠολυαιθυλενικό πλαστικό, Πολυαμιδικό πλαστικό Κλειδαριά:\nΠλαστικό πολυπροπυλενίου Μοχλός ασφάλισης/ακινητοποίησης/ Φερμουάρ/ Βαλβίδα:\nΠΡΟΣΟΧΗ! Κίνδυνος ασφυξίας/πνιγμού. Να φυλάσσεται μακριά από μικρά παιδιά.\nΑπλά γεμίζετε την τσάντα με τα πράγματά σας και βγάζετε τον αέρα με μία κανονική ηλεκτρική σκούπα.\nΚωδικός προϊόντος: 301.306.27


Κυριακή 18 Απριλίου 2021 05:48\n20 Απριλίου 2018 By Eleftheria Off\nΤο πρόβλημα είναι ότι δεν αυτοδιοικούμαστε\nΔεν θυμόμαστε ποτέ και για τίποτα να έχουν προσυμφωνήσει δήμαρχοι και κυβέρνηση. Άλλωστε και οι δήμαρχοι και οι περιφερειάρχες προέρχονται από κόμματα και πολιτικούς χώρους και ασκούν πολιτική. Αυτό συμβαίνει και με την απλή αναλογική. Που ας θυμίσουμε ότι δεν είναι η πρώτη φορά που έρχεται νέο εκλογικό σύστημα στις τοπικές εκλογές.\nΟι αντιρρήσεις για την απλή αναλογική γενικά και ειδικά, έχουν καταγραφεί και παλιότερα και πρόσφατα από όταν άρχισε να εκφράζει τις πρώτες σκέψεις το υπουργείο Εσωτερικών. Κι έχουν να κάνουν κυρίως με αυτό που ονομάζεται «κυβερνησιμότητα», με τη βιωσιμότητα δηλαδή των σχημάτων που θα κληθούν να διοικήσουν. Αν η πρώτη παράταξη δεν μπορεί να σχηματίσει ισχυρή πλειοψηφία όπως προβλέπει σήμερα ο νόμος, τότε πολλοί φοβούνται ότι μπορεί να μην είναι δυνατή η άσκηση διοίκησης.\nΕίναι όμως αυτό το μεγαλύτερο πρόβλημα σήμερα της Τοπικής Αυτοδιοίκησης. Όχι, το μεγαλύτερο πρόβλημα είναι η ίδια η αυτοδιοίκηση. Ειδικά οι δήμοι δεν έχουν ούτε τους οικονομικούς πόρους αλλά ούτε και τις εξουσίες ώστε να αυτοδιοικηθούν. Αλλά ας το παραδεχθούμε: Και οι δημοτικές αρχές σπάνια δίνουν εξουσία στους πολίτες, δεν συνδιαλέγονται με την τοπική κοινωνία από τη στιγμή που εγκαθίστανται στις θέσεις τους. Αυτό είναι το γενικό σχήμα και η αίσθηση που έχουμε όλοι μας.\nΤο αν θα μπορέσουν οι πόλεις να αυτοδιοικούνται είναι πολύ πιο μείζον συνεπώς από ένα εκλογικό σύστημα. Το οποίο εκλογικό σύστημα δεν είναι και τόσο άγνωστο όπως υπονοούν πολλοί. Τόσες πόλεις στην Ευρώπη διοικούνται με πλειοψηφικά, συμμαχικά σχήματα. Γιατί άραγε η απλή αναλογική να δουλεύει στην υπόλοιπη Ευρώπη και όχι στην Ελλάδα; Μήπως και οι δήμαρχοι και οι περιφερειάρχες πρέπει να βρουν λύσεις για πιο αντιπροσωπευτικές τοπικές εξουσίες, που να εκφράζουν μεγαλύτερες κοινωνικές πλειοψηφίες;\nΌταν ξεμακραίνουμε από τους νέους\nΚαμιά φορά τα παιδιά μας μας εκπλήσσουν με τις γνώσεις που έχουν για τον σύγχρονο κόσμο. Μαθαίνουν και πολλά στο σχολείο και δεν μας τα λένε. Τα σχολεία έχουν προχωρήσει πολύ στην παροχή γνώσης σε σχέση με τα χρόνια τα δικά μας. Άλλο που εμείς ασχολούμαστε συνέχεια με τα θρησκευτική ή τι έγινε στην Αγία Λαύρα. Αλλά μαθαίνουν συνέχεια κι από πηγές που εμείς είμαστε αναλφάβητοι ακόμα στη χρήση τους όπως τον κόσμο του ίντερνετ.\nΓενικώς εμείς που μεγαλώνουμε ασχολούμαστε με άλλα πράγματα. Ή μάλλον παύουμε να ασχολούμαστε γενικώς. Γιατί ο συγχρονισμός με τους καιρούς θέλει μια νεανικότητα στη σκέψη και την αντίληψη που φαίνεται ότι τη χάνουμε όσο γερνάει το σώμα. Και μαζί με το σώμα μεγαλώνουν και οι φόβοι μας και οι ανασφάλειές μας.\nΛογικά όλα αυτά ίσως ένα βαθμό, αλλά μπορεί να γεννήσουν μεγάλα χάσματα με τα νέα παιδιά, τα οποία δεν έχουν να αντιμετωπίσουν μόνο το περίφημο «χάσμα των γενεών», αλλά και τις απώλειες του παλιού κόσμου που προκαλεί η κρίση. Κι έχουν κι εμάς να μη τα εμπιστευόμαστε. Ας το σκεφτούμε λίγο.\nΤα του Καίσαρος 20 Απριλίου 2018 By Eleftheria\nΕκλογές στο Γεωτεχνικό Επιμελητήριο Ελλάδας 21 Απριλίου 2018 By Eleftheria